text:
Yasuwe : Inshuro 294 | Ibitekerezo: 0 | Aho ariho: Isi muri Rusange
Ese Imana yaremye umuntu cyangwa yaremye bacterie nazo zivamo abantu?
Tweet
By Aphrodice Nshimiyimana | January 11, 2017 saa 02:22:05
Imyaka myinshi irashize abantu bibaza inkomoko ya nyayo y’ikiremwamuntu, abemera Imana bemera ko imana yaremye umuntu ikamuha ububasha bwo kororoka! Nyamara abahanga mu by’ubumenyi (Science) bagiye bagaragaza ibimenyetso n’ibihamya by’uko umuntu yakomotse ku ihindagurika ry’utunyangingo dutoya tuzwi nka (baterie), bikagera ku nkima hanyuma umuntu akabona kubaho.
Biragoye kugaragaza igihe cya nyacyo bacterie zaba zaratangiriye kwihinduramo uturemwa duto bivugwa ko twabaga mu mazi nyuma tukaza kubamo amafi. Gusa ikivugwa cyane ni igihe ibiremwa byari bimeze nk’inkima(Apelike) byari bitangiye gufata isura n’imimerere ya kimuntu, ni ukuvaga mu myaka 4,000,000 ishize. Iki gihe ngo nibwo hatangiye kubaho ibiremwa bigendesha amaguru abiri gusa aribyo bita (Bipedalism), dore ko ibyari bisanzwe byagendeshaga amaguru ane (2 limbs).
Muri kiriya gihe kandi nibwo bivugwa ko habayeho umuntu wa mbere mu mateka, dore ko usibye kugendera ku maguru abiri, yari afite n’ubwonko bwagutse kandi bushobora gufata ibintu byinsi bitandukanye birimo nko gukoresha udukoresho dutandukanye, amarenga ndetse n’utumenyetso tw’ibintu by’umuco babaga bahuriyeho. Bikaba bivugwa ko aribwo ikiremwa cyiswe umuntu cyari kibayeho. Akaba ari Homo Sapiens byavumbuwe ko yiberaga muri Afrika mu kibaya cya Lift Valey hagati ya Kenya, Uganda na Tanzania. Akaba ariwe uzwi nka sekuruza w’abantu bose.
Abahanga bagiye berekana ko hari amoko y’inyamaswa(species) ngo twaba dufitanye isano rya hafi, muri zo harimo nk’ingagi, inguge, inkima, inkende,ndetse n’izindi. Gusa usibye no kuba abahanga babyerekana, biragaragara cyane ko ikiremwamuntu kigenda kihinduranya uko imyaka igenda ishira. Witegereje imiterere n’ingano y’umuntu wo mu myaka yo hambere, usanga afite itandukaniro rinini n’umuntu w’iki gihe. Akenshi ngo bikaba biterwa n’ihindagurika ry’ikirere, ndetse n’uburyo bw’imibereho, bigira uruhare runini mu ihindagurika rya DNA n’imisemburo(Hormones). Umuntu akaba yakwibaza uko umuntu wa nyuma y’imyaka 10,000 azaba ameze.
Amasasu yumvikanye ahuriye he n'impamvu y'inkongi yibasiye gereza ya 1930
Ushobora kugwa mu kaga k'uburwayi bw'igikatu bukomotse muri Energy Drink
Ubushakashatsi bwashyize ahagaragara umumaro w'urubuto rw'umwembe ku buzima bwa muntu


c: text/html

text:
Ibi umuyobozi ushinzwe serivisi zo kwakira abantu muri WDA Beatrice Umotoni yabivugiye mu muhango wo gutaha ku mugaragaro laboratwari yavuguruwe y’ishuri rya Akilah Institute for Women,ryigisha amasomo arimo iryo kwakira abashyitsi (Hospitality) ku wa kane tariki ya 22 Nzeri 2016.
Yashimiye iri shuri ku mahitamo ryagize yo kwigisha umwana w’Umukobwa. Yagize ati “Kwakira abashyitsi ni isomo riri gutera imbere cyane mu Rwanda, ni na gahunda nziza Guverinoma y’u Rwanda yihaye yo guteza imbere amasomo yo kwakira abashyitsi n’ubukerarugendo. Ndashimira iri shuri ryahisemo kwigisha abana b’abakobwa aya masomo, muri kwigisha ibintu bitari mu bigo byinshi mu Rwanda.”
Ishuri Akilah Institute for Women, ryigisha amasomo arimo no kwihangira imirimo (Entrepreneurship), n’ibyo guhererekanya amakuru (Information System), ryatashye ku mugaragaro Laboratwari yaryo yavuguruwe ikanongerwamo ibindi bikoresho.
Ibyo birimo ibikoreshwa mu mitegurire igezweho yo mu mahoteli, no mu byumba byakirirwamo abashyitsi, ku buryo ngo umunyeshuri uri muri iyo Laboratwari aba ameze nk’uri muri hoteli.
Umuyobozi uhagarariye Ishuri rikururyigamo abari n’abategarugori, (Akilah Institute For Women) mu Rwanda, Aline Kabanda yavuze ko bizera neza ko abanyeshuri babo bagiye kujya bahakura ubumenyi buruseho.
Yagize ati “ N’ubusanzwe twari dufite Laboratwari, ariko twifuje kongeramo ibindi bikoresho kugira ngo abanyeshuri bacu batazigera bahura n’ikibazo bageze aho bagomba gukorera, ahubwo ibyo basangayo bibe bidatandukanye n’ibyo bigiye kuri iri shuri.”
Umwe mu banyeshuri baganiriye na IGIHE wiga kuri iryo shuri, Allen Ingabire, yavuze ko Laboratwari yaguwe igiye kurushaho kubafasha mu byo biga. Yagize ati “ Twari dusanzwe dufite iyo twakoreragamo imyitozo, ariko uburyo bayivuguruye byatumye tubona ko tugiye kujya ku rwego tutari turiho.”
Ishami ryo kwakira abantu (Hospitality management) ryatangiye mu mwaka wa 2010, ariko nk’uko Allen Kabanda yabitangarije IGIHE , ngo kuva icyo gihe usanga abantu benshi bakora mu mahoteli no mu zindi serivisi zo kwakira abantu baraturutse kuri iryo ishuri.
Ubuyobozi bwa Akilah buvuga ko hafi 88% by’abigayo bahita bajya mu mirimo ihuye n’ibyo bize, babitewe n’ubumenyi bakura muri iryo shuri.
Kuri ubu Akilah Institute For Women yigamo abagore n’abakobwa gusa ifite abanyeshuri bagera kuri 400, hakaba hari gahuda y’uko mu mwaka wa 2020 bazaba bamaze kurenza abanyeshuri 1000, kandi bose bakagira impinduka bakora aho batuye.
Ishuri rya Akilah Institute for Women riri i Kibagabaga (Kigali) ryatangiye kubakwa mu mwaka wa 2007 ritahwa mu mwaka wa 2009 mu kwezi kwa Nyakanga, kugeza ubu ubuyobozi bw’iri shuri buvuga ko nyuma yo kwagura Laboratwari, buzakora n’ibindi byinshi kugira ngo abanyeshuri bajye basohoka badafite impungenge mu byo bakora.

robotstxt: allowed

filter: keep


text:
Igitekerezo: Uramutse ukangutse ugasanga bitakiri icyaha gushaka undi mugore/gabo wahitamo kubana n’uwo muri kumwe?
Uramutse ukangutse ugasanga bitakiri icyaha gushaka undi mugore/gabo wahitamo kubana n’uwo muri kumwe?
Bimaze kugaragara ko iyo abantu barahira ko bazabana akaramata baba bishimiranye batazi ko kubaka urugo bitari umunsi mukuru w’ubukwe gusa ahubwo urugo rugizwe n’ibintu byinshi. Ibibazo bahurira nabyo mu ngo n’ibyo bituma baca uyu mugani ngo" Zirara zisha bwaca zikazima" Kuri ubu bishoboka ko zishya ku manywa na n’ijoro kuko kwihishira bitagikunda bitewe n’intera ibibazo byo mu ngo bigenda bifata.
Uramutse ukangutse mu gitondo ugasanga byemewe gushaka undi mugore/gabo bitakiri icyaha bakaguha amahirwe yo guhitamo wakongera guhitamo uwo muri kumwe ubu ngubu?
Ibitekerezo byanyu birakenewe:


text:
Abantu benshi cyane cyane abakora mu mahoteri n’amazu yakira abagenzi, bavuga ko nubwo abagabo b’abirabura badahitamo gushaka abagore b’abazungu, bakunda gusohokana nabo mu gihe cyo kwishimisha kurusha uko bahitamo abiraburakazi bene wabo.
Nkuko tubikesha ikinyamakuru La Scandaleuse, hari bimwe mu byagaragajwe bitera abagabo birabura ayo mahitamo nkuko byagaragajwe n’uwitwa Gold Digger.
10. Abazungukazi ngo bakundirwa imisatsi yabo itagorana igatuma birekura nko ku bakunda koga, mu gihe abirabura kazi bata igihe barwana n’uko imisatsi yabo itajyaho amazi ntibite kuwo basohokanye. Uko kwisanzura kw’abazungukazi rero ngo kuryohera abagabo.
9. Abazungukazi ngo ntibakunda gusubiza cyane iyo umugabo ababajije. Iyo umugabo agize icyo amusaba cyane cyane amutegeka umugore ntatindiganya mu gihe abiraburakazi batinda kwemera. Ariko ngo ibi si kubazungukazi bose.
8. Ngo kwerekana (presenter) umuzungukazi ku bantu b’incuti byorohera umugabo kurusha kwerekana umwiraburakazi, kuko aba bo hari n’ubwo babyanga cyangwa ibyo ubasabye ntibabikore kubera kugira isoni ukaba waseba.
7. Abazungukazi ngo baba bitwara neza mu buriri kuko icyo umugabo amusabye agikora bigatuma aryoherwa, kandi gusohoka kwinshi kukaba kuganisha aho ngaho.
6. Kubera imibereho myiza ya benshi muri bo ndetse akenshi bakaba baba bifitiye ayabo, abazungukazi ngo ntibakunda gutuma umugabo basohokanye atakaza amafaranga menshi kuko ibyo bakenera byose babyibonera cyangwa baba barabibonye ahandi.
5. Abazungukazi bakunda impano zoroheje ariko zigaragaza urukundo nk’indabo n’ibishushanyo aho kwishimira ibintu bihenze nk’imirimbo n’imyambaro.
4. Ikindi abagabo b’abirabura bakundira abazungukazi ngo ni uko na nyuma yo kugirana ibihe byiza nta bindi bibazo baza kubatura nyuma nk’iby’amikoro n’ibindi.
3. Iyo muri kumwe, umugabo yasuwe, yasuye umugore cyangwa basohotse, ngo abazungukazi ntibitega mu kwita ku bagabo babakorera utuntu tubashimisha nko kubatekera, kumukarabya n’ibindi bigamije kwishimira umugabo.
2. Ngo iyo yakwemereye, umuzungukazi ntashobora kuguteza ikibazo icyo aricyo cyose cyatuma umugabo arakara cyangwa ababara.
1. Ikiruta ibindi byose mu gukururira abazungukazi abagabo b’abirabura, ngo ni uko abazungukazi ari abanyakuri (akwanze cyangwa agukunze, yishimye cyangwa ababaye, anyuzwe cyangwa atanyuzwe) arabigaragaza.
Niyo mpamvu mu gusoza ibi bintu 10 uwitwa Dj FunkMaster Flex kuri internet yagize ati “niba ushaka kwishimana n’umukobwa kandi ntaguteze ingaruka, hitamo umuzungukazi”.
Ibintu 10 bituma abirabura bishimira gusohokana n’abazungukazi
Abantu benshi cyane cyane abakora mu mahoteri n’amazu yakira abagenzi, bavuga ko nubwo abagabo b’abirabura badahitamo gushaka abagore b’abazungu, bakunda gusohokana nabo mu gihe cyo kwishimisha kurusha uko bahitamo abiraburakazi bene wabo.


text:
Ntimukajye murengera amakosa,ibitaro biba bigomba kwishyurwa wapfa cg wakize.nonese imiti bakoresha no niyubuntu?gusa uwo muryango mubigaragara nta mituelle bagiraga kd ni abakene ndabazi.gusa jye mfushije UMUNTU mubitaro ntamafr NGO nishyure,namubarekera bakazamwihambira cg barambirwa bakazantumaho nkajya kumufata ariko sinashora urubanza NGO banyimye umurambo kd ntarimo no kubishyura amafr yabo.ahubwo sinzi nicyo uwo mugore yaburanaga,abandi iyi babonye ntako babigenza bashaka ago baca bagacika ibitaro bikazirwariza.
Ubundi we barishyuza iki KO batamuvuye NGO akire?Numva igihe badashoboye kuvura umuntu NGO akire batakagombye kwishyuza.None se baba bishyuza KO batanze uwuhe musaruro?
Bibaho rwose ko ubukene bubaho. Ariko na none tuzirikane ko ibya mukorewe ni services yagombaga kwishyurwa ntago biba byoroshye. Ntitwumve ko ba nyir, ugupfusha aribo bari mu kuri gusa. Nonese bo bamujyanye kwa muganga bazi ko ari ubuntu azavurirwa? Uko birikose impande zombi zigomba kwitabwaho
Gusa nikibazo gikomeye kireba umunyarwanda niba umuntu agira ikibazo nkicyo uboyobozi bushyira abaturage mubyiciro byubudehe ntibugire icyo bufasha umuntu nkuwo !
Buri wese ntagahunge inshingano ze, ariya mafaranga arenga ibihumbi 140, ni menshi. kwishyuza nta kosa, inzego zose zijye zifashanya mugukemura ibibazo by’abaturage.
Erega uwo mugore ibinyamakuru byamushyuhije nawe arashyuha ubwose arumva nta kosa yakoze?ubwose ibitaro bigiye bireka abantu bakigendera amaherezo yaba ayahe?abantu natwe tujye dushyira mu gaciro uretse service zo kwa muganga hari izindi muzi zitangirwa Ubuntu ?zo ko ibinyamakuru bidahurura ngo bivuze induru
kuba umuntu apfuye ntibivugako batagomba kwishyura ubuvuzi bwamukorewe namwe ntimukarenganye ibitaro!! nonese mutekerezako ariwe wambere ufatiriwe cg aruwanyuma!! abamuvuye imiti yakoreshwejwe byose si amafaranga ntitukikunde ahubwo ikibazo banyirumurambo bagombye kuba barerekanye ko ntabushobozi bafite ese ubwo bagiraga mutuel kugirango babace ayo frs yose!! urababara se ngo umurambo bawuguhaye wangiritse aho mushyize wowe urawungabunze!!! tujye tuba abanyakuri twe kugira aho duhengamira imiti igitanga byose birishyurwa ndetse nabaganga bamuvuye bagomba guhembwa kuko ntako batagize !! ahubwo njye numva inzega zibanze zagombye gukoresha ukuri ziha mutuel abatishoboye koko kuko ntekereza neza ko iyo aza kuba ayirimo frs aba atageze aho hose atari no kuburirwa ubwishyu kuko numugira neza yayatanga
Jyewe igitekerezo cyajye ndumva ibyobitaro byarakoze amakosa ntago bikwiye ko bakwimana umurambo kubera amafaranga.


text:
Kuri uyu wa 29 Kamena 2016, itsinda ry’abadepite ryagaragarije ubuyobozi bw’akarere, abayobozi b’imirenge, inzego z’umutekano ni iz’ubutabera, ibibazo bagaragajwe n’abaturage, aho bibanze ku mikorere “mibi” y’ubuyobozi bw’utugari.
Honorabure Depite Athanasie Nyiragwaneza, wari uyoboye iryo tsinda, yatangaje ko bibaza impamvu iyo abayobozi b’utugari bakorewe igenzura usanga bafite amanota yo hejuru adahura n’ibikorwa.
Yagize ati “Ese ko abaturage bagaya abo bayobozi b’utugari cyangwa ab’imirenge mu mikorere, kwa kundi babaha amanota y’imikorere ugasanga hari abafite 80% na 90%, kandi babagaya babihuza gute! Tukifuza rero ko ubuyobozi bw’akarere bwabisuzuma.”
Yakomeje avuga ko ubuyobozi bw’akarere bukwiye gukurikiza ibyo amategeko ateganya ku bakozi batuzuza inshingano zabo.
Iri tsinda hari byinshi ryagaragaje ko ryasanze bitagenda neza, birimo bamwe mu bayobozi batarangiza imanza, aho byagaragaye ko ku rwego rw’akagari nta manza zirangizwa, ugasanga ari na ho havuye amakimbirane mu miryango no mu baturage muri rusange.
Umuyobozi w’Akarere ka Nyamagabe, Philbert Mugisha, yijeje abo badepite ko makosa yagaragaye agiye gukosorwa hagafatwa ingamba, abayobozi batubahiriza inshingano bakabibazwa.
Yagize ati “Abafite amakosa agambiriwe badashaka kwikosora ni ukubafatira ibyemezo byo mu rwego rw’akazi.”


text:
Umunyamabanga wa Leta muri MINEDUC ushinzwe amashuri abanza n’ayisumbuye, Olivier Rwamukwaya avuga ka muri gahunda yayo y’imyaka 10, Leta y’u Rwanda yiyemeje ko umwaka wa 2016-2017 uzarangira nibura buri mudugudu ufite ishuri ry’incuke riciriritse.
Ubwo yari muri aka Karere kuri uyu wa wa gatatu tariki ya 17 Kanama 2016 yagize ati” Imibare y’abana bajya mu mashuri abanza banyuze mu mashuri y’incuke baracyari bake, ariko binyuze mu kubikangurira inzego zose bireba, ubuyobozi bw’akarere, abafatanyabikorwa, amatorero buri wese nabigiramo uruhare, bizagerwaho.
Kuba tukiri inyuma rero nicyo cyatumye duhaguruka kugira ngo guteza imbere uburezi bw’incuke babashe kubigira ibyabo, buri Mudugudu ubashe kugira ishuri ry’incuke ndetse buri Kagari nibura kagire iry’icyitegererezo.”
N’ubwo Rwamukwaya atagaragaza ikigereranyo igihugu kigezeho muri iyi gahunda, Akarere ka Karongi ko kavuga ko kageze kuri 20% aho gafite amashuri y’incuke 87 mu Midugudu 537 ikagize, ubukangurambaga mu babyeyi akaba ari bwo bugomba guherwaho mu gukemura iki kibazo nk’uko bitangazwa n’umuyobozi ushinzwe uburezi mu karere, Robert Hitumukiza.
Yagize ati” Amahirwe ni uko abafatanyabikorwa barabyumva, ahubwo ubu imbaraga ni ugushyirwa mu bukangurambaga ababyeyi bakajyanamo abana, kandi mwabyumvise ko amazu ahari akoreshwa gake nko ku nsengero n’ahandi mu bafatanyabikorwa nayo yakwifashishwa muri ubu burezi ariko bugakorwa.”
Padiri mukuru wa Paruwasi Birambo Safari Laurent nk’umwe mu bafatanyabikorwa ati:” Abaturage nibo bakirisitu bacu, icyo dukora turongera ingufu mu kubumvisha akamaro no kubashishikariza kujyana abana muri aya mashuri kandi no mu kubafasha kubaherekeza.”
Kugira ngo iyi ntego ibashe kugerwaho, hanzuwe ko nibura mu mashuri ya Leta n’afashwa nayo, hashobora gushyirwaho umwaka umwe utegura ababura umwaka ngo batangire amashuri abanza, ariko hakirindwa ko bavangwa n’abatarageza igihe kuko bibagiraho ingaruka


text:
Hari ubwo umuntu asenga avuga amagambo meza; amagambo yumva ko ari buryohere Imana. Akenshi usanga dusenga tutizeye, cyangwa se dusubiramo amagambo; mbega amagambo asa n’atondekanye.
Nyamara umubano mwiza n’Imana, ntuterwa nuko twayibwiye amagambo twita meza, cyangwa se twayibwiye mu kinyabupfura.
Uri umugore cyangwa umugabo, umugabo cyangwa umugore wawe agahora iteka akubwira utugambo twiza kandi mu kinyabupfura, umubano wanyu ntugenda uzamo agatotsi?
Ni na ngombwa ko akubwira ingorane yagize, intege nke ze, agahinda afite, ndetse n’icyamushimishije...kuko muba mubanye neza, uba ushaka kumufasha, aho kumva imyanzuro yafashe ku giti cye. Uba ushaka ko akugirira ikizere.
Niba dukunda Imana rero, dukwiye kuyibwira byose. Na bya bindi duhisha kure. Byaba birimo ubwana cyangwa bipfuye, ariko iba ishaka ko tuyibibwira twizeye.
Ese hari ibyo ujya uhisha Imana? Hari ubwo uyiyereka uko utari? Uba utinya se ko ikurakarira? Nyamara Imana ni umubyeyi wawe, n’ubwo uyigizayo.
Jya uyibwiza ukuri kwawe kose. Jya uba nka Yeremiya, ntiyaryoshyaga amagambo yabaga agiye kuyibwira. Yayibwiraga ibitaramushimishaga. Ariko akanayisaba icyo yifuza.
"Uwiteka we, iyo mburanye nawe ni wowe ukiranuka, ariko nkudira nkubaze iby’imanza zawe. Kuki umunyabyaha ahirwa mu nzira ze? Kuki abariganya bagubwa neza?" (Yeremiya 12:1).
"Ni iki cyatumye mvukira kureba umubabaro n’umuruho, ngo iminsi yanjye imarwe no gukorwa n’isoni?" (Yeremiya 20:18). "Nkiza Uwiteka nzabona gukira, undokore nzarokoka, kuko ari wowe shimwe ryanjye" (Yeremiya 17:14).
Iyaba tubwira Imana uko twiyumva aho kuyibeshya uko tutari byarushaho kuba byiza. Akenshi tugirira abantu ikizere kurusha Imana: tukababwira ibibazo byacu ariko Imana tukayibihisha nubwo idahishwa.
Ibasha gutahura ko hari ibyo twayihishe: Imenya ibyo dutereza mbere yuko tuyibibwira (Zaburi 139:4). Izi umubare w’imisatsi ya buri wese (Matayo 10:30). Iratuzi neza.
Jya wizera ko ikibazo cyawe gikemutse, Jya ubwira Imana ikibazo cyawe, wizeye impinduka kandi uhavane ibitekerezo bivuguruye. Duhindurwa n’amasengesho.
Mu bice bitandukanye bya Zaburi, umwanditsi yatangiraga gusenga yereka Imana ibibazo, nyamara nyuma bya bibazo bigahinduka amashimwe kubera gusenga.
Niba uri gusenga Imana jya uyibwira uwo uri we, ibibazo byawe, ibyakubabaje, intege nke zawe, icyagushimishije… aho kuyiyereka uko utari.
Imana ni umubyeyi kandi iradukunda kurusha uko tubyibwira. Ijambo ritaraba ku rurimi rwacu iba yarangije kurimenya, niyo mpamvu tugomba kuyibwira byose tutayihishe kuko n’ubundi iba yabimenye kare.


text:
Mbese gusenga umuntu ahagurutse mu rugo cyangwa ahageze ni ngombwa?
Dusome mu gitabo cyo Kubara 10: 35-36.
Uko iyo sanduka yahagurukaga Mose yaravugaga ati:“ Uwiteka haguruka ababisha bawe batatane, abanzi bawe baguhunge“. Yahagarara akavuga ati: „Uwiteka garukira inzovu z’ibihumbi by’abisiraheri.“
Muri iki gihe mu rugendo, abisiraheri bari bafite umuyobozi witwaga Mose.Uwo niwe Imana yari yarahaye ubushobozi bwo kuyobora, ikajya ivugana nawe uko urugendo rumeze nicyo bagomba gukora. Imana imaze gushima kubana nabo yategetse Mose kwubaka ihema ry’ibonaniro ndetse n’isanduka y’uwiteka.Iyo sanduka yajyaga imbere yabo mu rugendo maze bahagarara bakabamba rya hema ry’ibonaniro akaba arimo bashyira isanduka y’uwiteka.
Mose iyo yamenyaga ko bagiye guhaguruka, yabanzaga gusenga kuko yari azi ko mu nzira yabo harimo ababisha, kandi yanagera aho babamba amahema nabwo akumva ko naho bakeneye uburinzi budasanzwe nabwo agasenga. Guhaguruka kwabo yabishyiraga ku Witeka akumva ko ariwe uhagurutse kandi bagera aho bahagarara agasenga ati Uwiteka utugarukire.
Nigeze numva umuntu yitotomba ngo pasiteri abashyiraho amategeko atagira aho yanditse. Ati nk’ibyo byo gusenga buri kanya bituruka he? Ati ntibakajye barushya abantu. Natekereje ko impamvu ya byose ari ukudasoma ijambo ry’Imana.
Ni ngombwa kwiragiza Imana mu gihe uhagurutse mu rugo kuko imbere yawe ntuba uzi imitego ihari. Abanzi tugira mw’isi ni satani n’abadayimoni bahora baduhiga ku manywa na nijoro. Ntuzatangazwe n’uko umunsi wose wakubereye mubi cyangwa se wawuburiyemo umunezero niba utasenze ugihaguruka mu rugo. Niba wowe usinzira satani ntasinzira. Niba wowe unanirwa satani ntananirwa. Niba wowe urambirwa, satani ntarambirwa. Ahora aguteze ikindi gihe. Mu nzira yawe arahari wemere we kwemera gusa iyo twasenze aradutinya ntiyapfa kutwakura. Ariko iyo ubwo burinzi butaturiho bw’amasengesho twabanje imbere mbese twarengerwa n’iki?
Tugeze aho twajyaga cyangwa mu rugo, tuba dukwiye gushima Imana ndetse tukanongera gusaba ubundi burinzi. Kenshi tugeze mu rugo dusanganirwa na byinshi: abana baduhobera, utubazo dutandukanye twabaye tudahari , inkuru ishyushye muri quartier, ibirego by’abakozi, inkuru igezweho kuri television., ibintu nk’ibyo birangaza kwibuka gusenga bigahuriramo bikaba ibyo.
Imana ishaka ko uyiba hafi kandi nta kundi wabigeraho udasenga. Fata umwanya wo gusaba Imana uburinzi kugira ngo ube amahoro kandi iguhe ibyo wayisabye. Twibuke gusenga mbere yo guhaguruka tugira aho tujya, twibuke gushima Imana dutashye tugeze aho tugomba kuruhukira.Uzaba ugize neza nubikora utyo.Mose yarabikoze Imana imunesherez amahanga yari imbere ye. Imana iguhe umugisha.


text:
sam.
21
déc.
2013
Mu isomo rya mbere, umuhanuzi Izayi aroherezwa n’Uhoraho kwa Akhazi kumubwira ati: «Saba Uhoraho Imana yawe aguhe ikimenyetso, cyaba icyo hasi ikuzimu, cyangwa se icyo hejuru mu kirere.» Iyi nkuru ni iyo mu mwaka wa 734 mbere ya Yezu. Ubwami bwa Yudeya bwari bwugarijwe n’intambara, urugamba rwari rwashojwe n’imijyi ya Damasi na Samaria ikaba yari ibangamiye ubutegetsi n’ubwisanzure bwa Yeruzalemu. Ni muri icyo gihe gikomeye kandi cy’ubwoba ubu buhanuzi bwa Izayi bwaje. Umuhanuzi Izayi nyuma yo kubwira Umwami Akazi ko atagomba kwishingikiriza imbaraga za muntu kugira ngo abashe gutsinda urugamba, aramukangurira kwiringira no kwizirika gusa ku Mana. Imana ntizigera itererana umuryango wayo kuko ubudahemuka bwayo buhoraho iteka.
Nubwo ariko Imana yifuza ko muntu yayigarukira n’umutima we wose kandi akirinda kugenda mu nzira we ubwe yihangiye, muntu ntashoboka. Niyo mpamvu umuhanuzi Izayi agira ati: “Muryango wa Dawudi, mbese ntibibahagije kunaniza abantu, kugira ngo mube mutangiye no kunaniza Imana yanjye?” Ariko rero ubuntu bw’Imana buhoraho, niyo mpamvu idacika intege: Imana iti ibibazo byanyu ndabizi, kandi ndifuza gukomeza kubana namwe no kubaba bugufi. “Dore ngaha umwari asamye inda, akazabyara umuhungu maze akazamwita Emmanueli”, aribyo bivuga ngo Imana muri kumwe, Imana igendana igihe cyose n’umuryango wayo kabone nubwo uwo muryango waba uri mu cyaha gikomeye. Ni We uwukura ku ngoyi kandi ni We uwigisha gucurukuka ukagenda wemye.
Ngaho aho urukundo rw’Imana rugera. Kenshi dutera Imana umugongo, kenshi dushobora kwikebera inyama itamirika, ariko Imana ntihwema kuduhuhozaho ijisho kubera ineza yayo n’urukundo byayo. Abumvaga icyo gihe Umuhanuzi Izayi bumvaga amizero yabo ari bugufi. Hazaza Umwami Dawudi rero maze Imana izagire umwanya ukomeye mu mateka y’umuryango wayo. Hazataho kandi ubwami bwa Ezekia umuhungu wa Acaz akaba ari we uzagaragaza koko ko Imana ari Emmanuel, ko igendana muntu n’umuryango wayo.
Ariko ubuhanuzi bwa Izayi bufite ahandi hakomeye buganisha kuko busabana neza n’Ivanjili ya Matayo aho umumalayika wa Nyagasani abonekera Yozefu maze akamubwira ati: “Yozefu mwana wa Dawudi, witinya kuzana umugeni wawe Mariya, kuko yasamye ku bubasha bwa Roho Mutagatifu. Azabyara umwana uzamwite Yezu, kuko ari we uzakiza umuryango we ibyaha byawo.” Uwo mwene Nyirijuru rero ni We Izayi yahanuye, ni we Musaserdoti akaba n’intungane y’Imana, ni We waje kudukura ibuzimu akatugarura ibuntu. Uwo ni We utuma Pawulo intumwa mu byishimo no mu kwemera gukomeye abwira abanyaroma ati: “Mwebwe rero batoni b’Imana, mwebwe abatagatifujwe no gutorwa n’Imana: nimugire ineza n’amahoro bituruka ku Mana Umubyeyi wacu, no kuri Nyagasani Yezu Kristu.”
Nibyo koko Yezu yaje atuzaniye amahoro, yaje yifuza ko twakwirinda kuba ba bangamwabo, yaje agira ngo tube abantu, tubane neza kandi dufashanye kuko turi mu rugendo rumwe rumuganaho. Acaz yanze ikimenyetso gituruka ku Mana, none Yozefu we yemeye ko ugushaka kw’Imana ariko gushyirwa imbere. Yezu uje kubana natwe iminsi yose kugera ku ishira ry’isi, natubere ibyishimo n’imbaraga, natubere impamvu yo kubaho tubanira neza inshuti n’abavandimwe aho kubajujubya no kubona ko aribo babi mu gihe twebwe twiyita intungane.


text:
Ikigo Mpuzamahanga Gishinzwe Ubucuruzi n’Amajyambere Arambye
Ikigo Mpuzamahanga Gishinzwe Ubucuruzi n’Amajyambere Arambye (ICTSD ; izina mu cyongereza: International Centre for Trade and Sustainable Development) ni umuryango utegamiye kuri Leta kandi udaharanira inyungu ariko urengera inyungu z’amajyambere y’ibihugu bikize. Wibaza niba amategeko arengera umutungo mu bihugu bikize hari icyo amarira ibyo bihugu. Ushyira imbere akamaro ko kurengera ibidukikije, ukanemera ko ubwisanzure mu bucuruzi butabangamira ibidukikije ari naryo pfundo ry’iterambere.


text:
Umweru w’igi ni ikiribwa gikungahaye mu gukomeza umubiri cyangwa se (proteine) kizwiho kuba gikoreshwa mu kurwanya iminkanyari.
Ibikenerwa :
1. Igi
2. 1cl yamavuta y’ubuto
3. Igice cy’indimu
Ibikoresho :
1. Icupa
2. umutozo
Uko wabigenza :
1. Mena igi ribisi utandukanye umweru w’igi n’umuhondo waryo
2. Umuhondo wushyire ku ruhande(ntuwujugunye ushobora kuwukoresha mubindi uributegure)
3. Kubita umweru kuburyo uhinduka
4. Ongeramo amavuta y’ubuto hamwe n’umutobe w’indimu
5. Bivange
6. Ubishyire mw’isura wirinda kugeza aho amaso azengurukiye
7. Birekereho iminota 30
8. Bikureho mw’isura yawe ukoresheje amazi akonje
9. Ihanagure na essui main isa neza
10. Ibyo nibyo gukora rimwe cyangwa kabiri mu cyumweru
Imyororokere
Uko wakuraho Iminkanyari ukoresheje igi
Umweru w’igi ni ikiribwa gikungahaye mu gukomeza umubiri cyangwa se (proteine) kizwiho kuba gikoreshwa mu kurwanya iminkanyari.


text:
Hari abantu baba barazengerejwe n’ibiheri byo mu maso, cyangwa uruhu rwabo rukaba rufite amavuta menshi bityo no mu gihe umuntu akize ibyo ibiheri hagasigara inkovu z’umukara mu maso. Ku bafite ibyo bibazo, hari uburyo butandukanye kandi buri naturel bwabafasha kwivura.
Uko wakoreha urunyanya ukirinda acne( ibiheri) : Fata urunyanya urukatemo, ufate igisate kimwe ugishyire ahantu hari ibiheri, urwo runyanya urumazeho iminota 15 hanyuma ukarabe mu maso. Bikorwa inshuro ebyiri ku munsi.
Uko wakivura inkovu ukoresheje bicarbonate de soude : Fata akayiko gato ka bicarbonate de soude uvange n’utuyiko tubiri tw’amazi asukukuye ubikube ahari inkovu umare umunota uhakuba ariko wirinda ko bicarbonate de soude yakora mu maso. Bicarabonate de soude irwanya cyane amabara y’umukara. Bicarbonate de soude wayikura mu ma pharmacie.
Uko wagabanya ibiheri ukoresheje masque ya avoka n’indimu : : masque ivugwa hano ni umutsima umuntu asiga mu maso. Vanga indimu n’avocat ubisige mu maso bimareho iminota iri hagati y’icumi na cumi n’itanu ubone kubikaraba
Igihe igiheri kiri gutunguka kitarakura ,ushobora kubisigaho bikamara amasegonda make kigakira
Uko wakoresha masque y’ibitoki n’ibirayi : mu gukuraho amabara y’umukara ushobora gukoresha masque y’ibitoki n’ibirayi, aho ufata ikirayi gitogosheje ukavanga n’igitoki, iyo mvange ukayisiga ahantu hakunze kuba amabara nko mu gahanga, ku zuru no ku kananwa. Bireke bimareho iminota 10 ubone kubikaraba ukoresheje amazi y’akazuyazi.
Masque y’ipapayi : ushobora kandi gukoresha masque y’ipapayi mu kwivura amabara y’umukara, ugafata ipapayi ugasiga ahantu hari amabara y’umukara ariko wirinda kwegereza umunwa n’amaso. Bimarane iminota 15 ubone gukaraba witonze.
Uko wakoresha persil : canira persil n’amazi uzishyire mu gikoresho gisukuye ukajya ubikaraba rimwe ku munsi. Mu rwego rwo kubibika neza ni byiza kubishyira muri frigo.
Imyororokere
Uko warwanya ibiheri ugakuraho n’ inkovu zabyo mu maso
Hari abantu baba barazengerejwe n’ibiheri byo mu maso, cyangwa uruhu rwabo rukaba rufite amavuta menshi bityo no mu gihe umuntu akize ibyo ibiheri hagasigara inkovu z’umukara mu maso. Ku bafite ibyo bibazo, hari uburyo butandukanye kandi buri naturel bwabafasha kwivura.
Labels: ubwiza


text:
Imana yari yiringiye ko uzera imbuto!
“ Yemwe mwa baturage b’I Yerusalemu mwe, namwe bagabo b’ I Buyuda, nimudukize jyewe n’uruzabibu rwanjye. Ikintu nari nkwiriye gukorera uruzabibu rwanjye nasize ni ikihe, ko nari niringiye ko ruzera inzabibu, ni iki cyatumye rwera indibu” Yesaya 5: 3-4
Umutwe w’iki gice cya gatanu , uravuga ngo “ Imana ishinja abayuda ubuhemu”!! Ni igitangaza. Mu yandi magambo bahemukiye Imana. Dore impamvu Imana ibashinja ubugome cyangwa se ubuhemu ( biva ku nshinga Guhemuka): Yesaya 5:1-2
- Urutoki rw’uruzabibu ruri ku musozi urumbuka
- Ararutabirira arukuramo amabuye
- Aruteramo insina y’umuzabibu y’ubwoko bwiza cyane (“ Icyo nabonye gusa ni iki: ni uko Imana yaremye umuntu utunganye, ariko abantu bishakiye ibihimbano byinshi” Umubwiriza 7:29)
- Arwubakamo inzu y’amatafari ndende, acukuramo n’urwina
- Nuko yiringira ko ruzera inzabibu ariko rwera indibu .
Mu magambo atajimije, Imana yari yabakoreye ibyiza byose bishoboka kugirango irebe ko bakwera imbuto zikwiriye abihannye ariko biranga, niyo mpamvu irimo kubashinja ubuhemu! Yesu atugirire neza.
“ Simwe mwantoranije,ahubwo nijye wabatoranije, kandi mbashyiriraho kugirango mugende mwere imbuto, imbuto zanyu zigumeho, kugirango icyo muzasaba data cyose mu izina ryanjye akibahe” Yohana 15:16
Buriya rero “ icyo uricyo kiruta icyo uvuga”. Njye nakijijwe kubw’abana b’abakobwa banyereye imbuto. Nari umwana w’imyaka 14, ntangiye kuba gakumi gato, kandi dutuye muri Nyamirambo ahantu hashyushye mu mico no mu myifatire. Imana rero yaje kumfungura amaso, numva ngize ubwoba bw’ibikorerwa I Nyamirambo, ariko ngiye kubona mpabona abana b’abakobwa babiri batameze nk’abandi kandi ikigeretse kuri ibyo byose, nuko bari imfubyi zirera, ntangazwa nuko nta muhungu winjira muri urwo rugo, ntangazwa n’ubwitonzi bw’abo bakobwa, numva nifuje kumera nkabo! Amen. Mu by’ukuri si idini nakunze kuko kugeza aho, sinanzi naho basengera, nakunze imbuto zabo, ndabegera mbabaza impamvu bameze gutyo bati twarakijijwe, nti ese gukizwa ni iki? Bati ni ukwihana ibyaha, bati iyo ukijijwe ntiwongera gukora ibyaha nkana! Ni aho natangiriye njya mu rusengero gukizwa , ndashima Yesu ko yambereye inshuti nziza.
Ikijya kimbabaza iyo mvuze ubu buhamya, nuko nyuma y’igihe, babakobwa baje kunshaka barambwira bati rero wowe niba ubishoboye wikomereze iby’agakiza, naho twebwe tubaye tubiretseho gato, twakijijwe tutararya ku byaha , turagiye wenda tuzaba tugaruka!!! Haciye igihe gito intambara iratera ntayandi makuru yabo namenye.
Mwene Data, nagirango usubize amaso inyuma ubanze wibuke kugira neza kw’Imana. Umuririmbyi we aravuga ngo: “Bara iyo migisha nonaha, iyo Imana yakugabiye, uyibare ntusige numwe, ngo erega ni myinshi yo gutangaza”. Icyakora, hari igihe umuntu aba afite ibihe bibi byo mu Mwuka, aho aba yumva nta kiza yabonye ku Mana, akumva no kwera imbuto, gukizwa ntacyo bikimubwiye , ariko niba aruko biri ,nawe ushatse wamera nka wa muntu ngo wagiye gusezera Imana ngo ayibwire ko ntacyo yamukoreye!!!
Ngo yabwiye Pasitori ko ashaka gusezera Imana, Pasitori nawe ati nta kibazo, ariko kandi nanone, mbere yo kuyisezera ubanze unayishimire nibura niyo cyaba ikintu kimwe wibuka yaba yaragukoreye. Nuko ngo aragenda aratangira ati” Mana nje kugusezeraho . Koko unyime……!!, nigihe maze nsengera……… ukaba utaranshubije! Icyakora hari igihe nari ndwaye meze nabi urankiza, aha ndagushimye da!! Hari n’igihe umwana wanjye yarembye hafi gupfa, ayiweee nibutse ko ari wowe wamukijije, hariya iyo ataba wowe Manaaaaaa, kandi ndibutse mu ntambara byari byarangiye, ayiweeeeeeeeeeeeee Mana we sinkigusezeye nsanze ibyo wakoze aribyo byari bikomeyeeeee, n’ibindi uzabikora” Imana ishimwe
Imana yo ku ruhande rwayo,yakoze ibyo yagombaga gukora byose kugirango nere, were imbuto. Niba wowe rero ufite icyo ushinja Imana , nakubwira iki shinga urubanza muburane, kuko nayo ,Imana iravuga iti”nimudukize njye n’uruzabibu rwanjye” Ba Meshaki bo baravugaga maze ngo naho itadukiza!!!! Naho itabikora, nta kabuza ko turibwere imbuto!!
“Ishami ryose ryo muri jye ritera imbuto arikuraho…………” Yohana 15:2 Ibihe byiza
email: aliceruge@yahoo.fr
Tel 0788752625


text:
Kuba mu Bwami bw’ Imana mu kwizera. Pasteur Desire Habyarimana
“(a) Ubwami bwawe buze, (b) Ibyo ushaka bibeho nkuko biba mu ijuru” Matayo 6 :10.
Intamabara turwana ibera mu isi y’umwuka. Bishoboka ko wugarizwa n’amakuba kandi utayareba. Ariko ukumva ikirere cyose kirafunze, waryama ukumva urarushye, ukarota imbwa, ukarota upfa, kuko uba urwanira mu isi y’umwuka.
“Kuko tudakirana n’ab’inyama n’amaraso, ahubwo n’imyuka y’abantu ho mu ijuru” Abefeso 6:12.
Natwe dukwiriye gukorana n’ijuru, kuko impamvu ibyo dusaba kenshi bidasubizwa ni uko dusaba ibyo ijuru ritagize icyo rivugaho. Dukwiriye kandi gusinyisha ibyacu mu ijuru mu buryo bwo kwizera. Urugero, Ambassade ya Amerika mu Rwanda iyoborwa n’amategeko ava muri Amerika. Natwe turi intumwa mu cyimbo cya Kristo, ariko ntitwumvira amategeko y’ijuru. Kuki tutayumvira?
Ubwami bw’ Imana bumeze nka karungu mu mahwa (Indirimbo ya Salomo 2:2). Dufite ibintu byinshi byadutsikamiye bitubuza kumvira Imana: isi, Satani, umubiri. Bituma tutumva ijwi ry’Imana. Kwizera kwacu gushingiye ku byo tureba.
Eliya yabayeho akorana n’ijuru, azi umugambi w’Imana ku buzima bwe. Aravuga ngo imvura ntizongera kugwa kugeza igihe nzabitegekera (1 Abami 17:1) Hari ibyo natwe dukwiriye gutegeka. Yesu ati “Icyo muzaboha mu isi, no mu ijuru kizaba kiboshywe” Matayo 16:19.
Kuba mu ijuru mu buryo bwo kwizera bifite inyungu:
Ku mibereho yacu: abantu beshi bashaka kujya i Burayi gushaka ubuzima. Natwe twinjire mu ijuru mu buryo bwo kwizera, tubohoze imigisha yacu yaboshywe (Gutegeka kwa kabiri 28: 1-14). Nugira umwete wo kumvira Imana yawe, iyi migisha yose izakuzaho ikugereho.
Ibyiringiro byacu tubifite nk’igitsikamutima (Abaheburayo 6:19), kuko ubugingo bwacu buhishanywe na Kristo ku Mana.
Iyindi nyungu yo kuba mu ijuru mu kwizera, Imana idukiza imitego ya Satani (Imigani 1:17). Umuntu yaba arushywa n’ubusa gutega umutego ikiguruka kiwurora. Isi yose igizwe n’imitego (2 Abakorinto 10:4-6). Kuko intwaro zacu zisenya ibihome. dukubita hasi impaka, dufata mpiri n’ibitekerezwa mu mutima y’abantu.
Abantu bagiye mu ijuru mu buryo bw’umwuka bahinduye ibintu:
Esiteri amenye itegeko ko Abayuda bagiye gupfa, yategetse ko Abayuda bose basenga (Binjira mu ijuru mu kwizera bahindura ibintu) Esiteri 4:16.
Hezekiya atewe n’ingabo ahita asenga, abaza icyo ijuru ribivugaho, atabaza Imana yemera kumutabara.
Daniyeli asengera ubwoko bwabo imyaka myinshi, baratabarwa bava mu bunyage (Daniyeli l:9).
Petero ab’itorero bamenye ko yafunzwe, bajya mu ijuru mu mwuka guhindura ibintu. malayika aramufungura (Ibyakozwe n’intumwa 12: 1- 19).
Dukwiriye kumenya ko tuba mu bwami bw’Imana mu kwizera, kandi ko tudafite imibereho nk’iy’ab’isi kuko twe indangamuntu yacu iri mu ijuru. Turi abana ba Aburahamu mu kwizera, tuvukana na Yesu ku bw’amaraso ye kandi abamwemeye bose yabahaye imbaraga zibahindura kuba abana b’Imana.
Ntiwifate nk’abandi kuko nta wagutera inkunga ngo ube icyo utazaba cyo, kandi n’aho isi yose yahaguruka ntiyakubuza kuba icyo Imana yategetse ngo ube cyo.
Isi yose igizwe n’ibibazo. Muze twimuke tube mu ijuru mu kwizera, tuzabaho mu buzima ab’isi batabamo kuko mu isi ikibazo gisimburwa n’ikindi ariko mu ijuru ho bihora ari amahoro. Kandi ibyo tureba mu isi bidashoboka, nitujya mu ijuru mu kwizera bizashoboka.
Urugero: Ni gute umuntu asengera umurwayi wa Sida agakira. Science ntiyemera ko Sida ikira, ariko mu kwizera nta ndwara n’imwe Imana idakiza. Ikibazo ni uko twinjira mu bwenge bw’isi kuruta kwizera Imana. Abaheburayo 11 handitswe ko abera ba kera baheshejwe no kwizera kuzimya umuriro waka, gukira intare, kwambuka inyanja itukura, bakoze ibitangaza bikomeye, abarwayi babakozeho barakira...
Iyo urebye itorero ry’ubu wagira ngo Yesu yarahindutse, ariko ntiyahindutse. Uko yari ejo n’ubu ni ko ari, kandi ni ko azahora iteka ryose (Abaheburayo 13:8). Ikibazo ni uko byatunaniye kujya mu ijuru mu kwizera, ngo tugere ku migisha yacu. Reka ubwami bw’Imana buze mu buzima bwacu bwa buri munsi, Imana izerekana itandukaniro ryacu n’abandi (Malaki 3:18-19).


text:
Tekeli, wapimwe mu bipimo !
Tekeri bisobanurwa ngo : « wapimwe mu bipimo, ugaragara ko udashyitse. » (Daniel 5 :27)
Umwami Belushazari yari umwami w’i Baburoni. Yakoresheje ibirori, atumiza ibikombe bakuye mu rusengero i Yerusalemu ngo abe aribyo banywesha inzoga, basenga ibishushanyo bariyanduza cyane. Bakibyina, umwami abona ikiganza kiri kwandika ku rusika ngo : « Mene mene tekeli ufarisini ».
Umwami yagize ubwoba bwinshi, abapfumu ntibabasha kumusobanurira ibyo ari byo, nyuma haza Daniyeli umukozi w’Imana wari yuzuye ubwenge bw’Imana asobanura ibyo ikiganza cyanditse.
Ati : Mene bisobanurwa ngo Imana yabaze imyaka umaze ku ngoma ishyiraho iherezo. Ati Tekeli bisobanurwa ngo wapimwe mu bipimo ugaragara ko udashyitse. Arakomeza asobanura ko ubwami buhawe abaperesi.
Uyu mwami yagaragaye adashyitse kuko yananiwe gukiranuka. Ibi biratwigisha natwe dutuye muri iyi si.
Kwa muganga nahabonye iminzani 3. Hari uwo bashyiraho uduhinja tukivuka, hari uwo bashyiraho umwana ugeze ku kigero cyo kwicara ufite agakabutura, hari n’uwabakuru bahagararaho gusa. Icyo muganga aba ashaka ni ukumenya ibiro, ntiyita ku marira y’umwana dore ko benshi baba banawutinya.
Data wa twese ahora apima ibiro dufite, kugira ngo amenye uburemere bw’ibisubizo aduha niba bihura n’ibiro dufite. Hari igihe rero umuntu aba akiri umwana atinya umunzani. Data awumushyiraho agasakuza, akavuza induru ariko Data ntawumukureho mpaka abanje kureba ibiro by’uwo muntu.
Si uko atumva amarira, oya arayumva ariko ngombwa n’ukujya ku munzani kugira ngo ibiro nabyo bimenyekane. Ni byiza rero ko umunzani ugaragaza ko ushyitse. Uyu mwami we cyaramutsinze, ariko wehoho nesha mw’izina rya Yesu.
Hari igihe bagushyira rero ku munzani w’agakabutura ( ni agakabutura bambika umwana gafite umugozi bakanaganika ku munzani uri hejuru, ukabona akana karanagana mu kirere.) ukakugeza kure. Amaguru akanagana mu kirere, amaso akava i mutwe, ukarira amarira akagushiramo, ari uwo munzani gusa nta kindi. Iyo uwo mwana ari kuri uwo munzani awutinya, aba asakuza , yaya amaboko ahamagara nyina, maman aba ari aho hafi ariko ntaba yemerewe no kumukoraho kugira ngo atayobya umunzani. Muganga nawe nta handi ahanga amaso ni ku munzani.
Muri ako kanya uwo mwana aba yumva isi yamurangiranye ariko iyo bamaze kureba ibiro asanga nyina akamukikira akamuha ibere amahoro akagaruka.
Ibikomeye ureba ni umunzani humura, nibasanga ushyitse, uzaruhuka ariko niba udashyitse, n’ukugushyira ku myitozo kugeza igihe uzuzuza ibiro Imana igushyigikire. Bya bindi wasengeye hashize igihe , cyangwa se ni ibya vuba, humura namara kureba ku munzani arakuruhura. Urabengwa ? ni umunzani ariko Data ategereje ko ibiro byuzura azaguterura agukikire, ntuzabyibuka. Umugabo yaragutaye cyangwa aranagukubita, Komera hagarara neza ku munzani, Data azakwishimira mu birori bye nasanga ushyitse. Komera kandi humura gutabarwa kuri bugufi,Amen.
Ev. Adda-Darlene.


text:
Ubutumwa bwashyikirijwe itorero rya Efeso bwanyigisha iki mu rugendo rugana mu ijuru?
Yohana imwe mu ntumwa za Yesu, ku kirwa cy’i Patimo arenganyirizwa ubutumwa bwiza, Umwami Imana irahamusanga imuha ubutumwa yagombaga kugeza kun matorero arindwi yo muri Aziya. Muri iyi nyigisho turagaruka ku butumwa bwa rimwe muri ayo matorero ari ryo Efeso.
Ubu butumwa busobanura uhereye mu itangira ry’umukristo ukageza aho azasoreza urugendo rwe. Ibyahishuwe 2:1-7
Yohana atangira kwandikira itorero rya Efeso hari ibyo ryashimwaga, ibyo ryagawaga ndetse n’inama. Ibi ushatse wabihuza n’itorero risanzwe wowe ubarizwamo, cyangwa nawe ukabyishyiraho mu rugendo rwawe rugana mu ijuru.
Iyo umuntu agitangira urugendo aba agikunze gukizwa, Imana iba ifite byinshi byo kumushima. Uko iminsi igenda ishira iyo atitonze hari byinshi Imana ikugaya cyane iyo utabaye maso. Icyakora kuko Imana ari nziza iguha inama kuko itifuza ko satani yariganya ubugingo bwawe.
Dore ibyo itorero rya Efeso ryashimwaga:- Kutihanganira abanyangeso mbi, kugenzura abiyita intumwa kandi atari zo, kumenya kwihangana mu kurenganyirizwa ubutumwa bwiza ntucogore. Ibyahishuwe 2:2-3
Ibyo yarigayaga: Kureka urukundo rwa mbere, kutazirikana aho ryavuye. Ibyahishuwe 2:4
Inama: Kwibuka, kwihana, gukora imirimo nk’iya mbere, icyakora wowe wanasaba Imana ikaguha kugira ibirushijeho, ukabona imbaraga zingana n’ibyo uri gucamo kugira ngo ubashe guhagarara udatsinzwe n’uburiganya bwa satani. Ibyahishuwe 2:5
Imbuzi: Nutabikora nzaza nkure igitereko cy’itabaza cyawe ahacyo. Imana itanga amasezerano menshi kandi meza ariko igihe cyose uhereye kera isaba abantu bayo kuba maso no kwirinda kugira ngo babashe guhagarara mu mwanya nyawo. Imana ntibura no kukuburira ko nutabikora hari ibihano, kuko niba Imana ihemba ntiyabura no guhana.
Mu gusoza iri torero , Imana yarishimaga kwanga imirimo y’Abanikolayiti iyo n’Imana yanga. Ibyahishuwe 2:6 ( Abanikolayiti ni ingirwadini zo mu buryo bw’ubuhakanyi mu itorero ikaba yari yaruzuyemo abapagani. Aba bakomoka ku mudiyakoni waitwa Nikola wo mu itorero ryo muri Antiyokiya, akaba umudiyakoni w’umupagani warwanyaga iby’Imana.) Ibyakozwe n’intumwa 6:5
Ese wowe uri mu kihe gice muri uru rugendo rugana mu ijuru. Niba hari ibyo iri kugushima, ube maso hatagira ugutwara ikamba ryawe, niba hari ibyo ikugaya reba neza wihane ureke izo ngeso mbi kuko Kristo agutegeye amaboko, wemere inama Imana iguha kuko iragukunda kandi ifite umugambi mwiza kuri wowe.
Bibiliya iravuga ngo unesha Imana izamuha kurya ku mbuto z’igiti cy’ubugingo kiri muri Paradiso y’Imana. Ibyahishuwe 2:7
Imana ibane mu izina rya Yesu. Amen.


text:
Urwo rubyiruko rwibumbiye muri koperative “Intaganzwa” ikorera mu murenge wa Busasamana mu karere ka Nyanza, ruvuga ko umusanzu warwo ku gihugu rwiyemeje gutanga ari uwo kugabanya amafaranga igihugu gitakaza mu gutumiza inkweto hanze yacyo kandi zishobora gukorerwa mu Rwanda.
Uwitwa Habineza Jean Paul, Visi Perezida w’iyo koperative, avuga ko batangiye basana inkweto zishaje ariko nyuma babona ko ibyo bidahagije, bongeraho no gukora inkweto nshya.
Agira ati “Mu byatumye dutangira gukora inkweto nshya ni uko twabonaga amafaranga yoherezwa mu mahanga yari menshi kandi rimwe na rimwe bakazana inkweto z’ibisigazwa by’abanyamahanga.”
Habineza avuga ko koperative yabo iri muri zimwe muri koperative zashyize umukono ku gikorwa cyo guhagarika inkweto za Caguwa zatumizwaga mu mahanga zikaza bigaragara ko ntacyo zimariye abanyarwanda.
Ati “Kuva umushinga wacu twawaguriramo gukora inkweto nshya, icyo dusaba ni ukutugana ubundi tukabakorera ibijyanye n’ibyifuzo byabo kandi duteje imbere iby’iwacu”.
Mu nkweto bakora ifite igiciro gito igurishwa ibihumbi bitanu naho urukweto rufunze rukozwe mu ruhu barugurisha ibihumbi 20 by’amafaranga y’u Rwanda.
Ubuyobozi bw’iyi koperative ikora ikweto ikanazisana yo mu karere ka Nyanza bwizeza Abanyarwanda ubushobozi mu byo bakora.
Abagize iyi koperative bavuga ko batangiye kwiga uburyo banashyiraho ishuri ryigisha urubyiruko gukora inkweto ngo ku buryo ibiganiro babigeze kure n’ubuyobozi bw’akarere ka Nyanza bakoreramo.
Mu imurikabikorwa ry’iminsi itatu ryasojwe ku wa 30 Kamena 2016, ihuriro ry’abafatanyabikorwa mu iterambere ry’akarere ka Nyanza ari na bo bariteguye, bashimye ubuyobozi bw’iyi koperative buyigenera umudari w’ishimwe.
Nshimyumukiza Martin, Perezida w’Ihuriro ry’abafatanyabikorwa mu iterambere ry’akarere ka Nyanza, yavuze ko umusaruro w’ibikorwa by’iyi koperative ugaragara, abasaba kongera ingufu mu byo bakora bijyanye na gahunda Guverinema y’u Rwanda ishyize imbere ya “Made in Rwanda”.
Ibitekerezo ( 2 )
yego nibyiza turabishimye kurubyirukorwacu rwitezimbere ndetse nigihugu nacyo kikagira agakiromubindibihugu guhoraduhahirahanzenigisebo icyonabashishikariza nukumenyako abanyarwanda dukunda ibyagakiro kandibyiza mutazakora inkweto itajyanyenigihemukaba mwiyikiye isoko muziganecyane amokoyinkweto abanyarwanda dukunda nimubikoratuzazatuzakubaranguriranatwetuzigurishye nabohanzeyurwanda murako imana ibibafashemo
Ubuse aba koko nibo bazambika abanyarwanda inkweto? nzaba mbarirwa.


text:
dim.
10
févr.
2013
Amasomo:
Iz 6,1-2a.3-8; Zab 137,1-5.7c-8; 1Kor15,1-11; Lk 5,1-11.
Mu masomo y’uyu munsi arongera kutwibutsa ko turi abagenerwamurage. Imana yigaragaje muri twe, bityo ibana natwe muri Yezu Kristu twese twaronkeyemo umukiro. Imana ni umuntu rwose, idusogongeza ku buzima bw’iteka mu rupfu n’izuka by’Umwana wayo, werekanye urukundo akunda muntu kugera ku musaraba. Yigaragarije intumwa ze, n’abandi kugira ngo babe abagabo bo guhamya ibye.
Umuhanuzi Izayi mu Isomo rya mbere, yongeye kutwibutsa iby’itorwa rye. Yatweretse umurimo w’Abamarayika basingiza Nyagasani. Ni Nyirubutagatifu, Uhoraho, Umumugaba w’ ingabo, isi yose yuzuye ikuzo rye. Ibiriho byose bikeshwa na We kubaho kandi bibeshwaho na We. We utubeshejeho dukwiye no kubaho tumubera abahamya n’intumwa. Izayi yerekana uko Imana yamusukuye mbere yo kumutuma bityo ashira igihunga n’ubwoba . yakoresheje umuriro,bityo ikara ryakaga rimumara impungenge asubiza Uhoraho wibazaga uwo aributume. Ndihano ntuma! Buri mukristu wese yakabaye igihe cyose abibwira Nyagasani mu gihe cyose agiye gutagira umunsi cyangwa ijoro. Imana iradutuma buri munsi; ese twumva ibyo idutuma naho idutuma? Kumva ijwi ryayo bisaba guca bugufi no gukingura umutima. Bityo iby’Imana idutuma buri munsi mu Ijambo ryayo twumva, no mu Isakramentu ry’Ukaristiya duhabwa buri munsi ,turusheho kuyamamaza mu batarayimenya n’ abagishidikanya.
Pawulo Mutagatifu arongera kutwibutsa ipfundo ry’ukwemera kwacu: Kristu yapfuye azize ibyaha byacu nkuko byari byaranditswe. Yarahambwe, azuka ku munsi wa gatatu, nk’uko byari byaranditswe. Pawulo arerekana n’abo Yezu yabonekeye kandi akavuga ko nawe yamubonekeye (1kor 15,3-8). Pawulo Mutagatifu mu ibaruwa yandikiye Abanyakorinti arongera kutwibutsa aho ukwemera kwacu gushingiye. Urupfu n’Izuka bya Yezu Kristu bitwibutsa ubuzima twagize muri We n’ubwo tuzagira kubera ko twiganye ingendo n’imibereho bye. Ni We nzira, ukuri n’ubugingo. Ngibyo ibyo tugomba guhamya nk’intumwa ze.
Mu Ivanjili, baratubwira itorwa ry’Abigishwa. Abarobyi b’amafi bahindutse abigisha abandi Inkuru Nziza. Baratwereka uguhinduka bitewe n’ibitangaza Yezu akoze.Basize ibyo bari bafite baramukurikira. Natwe Imana idukorera byinshi mu buzima bwacu. Ariko se ni gihe ki nyibera umuhamya mu bandi? Buri wese ni umwigishwa wa Yezu by’umwihariko mu Isakramentu rya Batisimu twahawe, mu ijambo ry’Imana twumva, no mu Isakramentu ry’Ukaristiya duhabwa. Kumva ubutumwa no kwemera kuba intumwa ya Yezu bidusaba kwicisha bugufi, no gutega amatwi, byumwihariko amatwi y’umutima. Ni ngombwa kandi kumenya ko Imana idukorera ibitangaza buri munsi. Byonyine no kuba ukiriho ntagitangaza kiruta icyo. Ariko na none ni ngombwa kumenya gusingiza no gushimira Imana ibyiza itugirira. Yezu adusaba kumubera intumwa muri bagenzi bacu. Kubwira abandi ko nyuma y’ubu buzima buzima hari ubuzima bw’iteka. Kandi ko twese duhamagarirwa gukora ikiza tukirinda ikibi.
Bavandimwe amasomo matagatifu arongera kutwibutsa ko twatowe na Yezu ngo tumubere abahamya b’urukundo yadukunze. Tube abahamya b’urupfu n’izuka bye. Twereke abatamuzi urukundo,ibitangaza n’impuhwe agira. Icyo mbategetse ni uko mukundane ( Yh15,17). Dusabe Imana kuyikunda no gukunda bagenzi bacu nk’uko twikunda. Bityo mu mibereho yacu turusheho kubera abandi Intumwa nyazo.
Mbifurije icyumweru cyiza!
Diyakoni HARERIMANA Théophile


text:
Rwanda | Nyabihu: Bitabiriye gukemura ibibazo by’abaturage binyuze muri komisiyo y’akarere ibishinzwe ndetse n’inteko y’abaturage
Komisiyo yicaranye n’abaturage bafite ibibazo by’imanza zitarangizwa muri Muringa Mu rwego rwo guca akarengane, amakimbirane, ibibazo bitandukanye More...
Ruhango: inteko y’abaturage ifasha ubutabera guhosha amakimbirane
Ubuyobozi bw’umurenge wa Byimana mu karere ka Ruhango, buravuga ko inteka y’abaturage imaze gutanga umusaruro ushimishije mu gukemura amakimbirane abera mu ngo. Abaturage bari mu nteko y’abaturage Inteko More...
Nyamasheke: Guverineri Kabahizi yasuye akarere ka Nyamasheke mu rwego rwo gutangiza icyumweru cyahariwe inkiko gacaca
Mu rwego rwo gutangiza icyumweru cyahariwe inkiko gacaca kibanziriza gusoza ku mugaragaro inkiko gacaca ku rwego rw’igihugu, umuyobozi w’intara y’iburengerazuba Kabahizi Celestin yasuye umurenge More...
Rwanda: Nyanza: RGB yanyujije abayobozi b’akarere mu cyuhagiro
Ikigo cy’igihugu gishinzwe imiyoborere myiza (RGB) mu magambo ahinnye y’icyongereza cyanyujije  abayobozi mu nzego zitandukanye zikorera mu karere ka Nyanza mu cyuhagiro binyuze mu gikorwa More...
Guverineri Kabahizi arasaba abagize inama njyanama gusobanukirwa inshingano zabo
Guverineri w’intara y’Iburengerazuba Kabahizi Celestin arasaba inama njyanama y’akarere ka Rubavu gusobanukirwa neza uruhare rwayo mu iterambere n’imikoranire yayo n’izindi nzego. Ibi More...
Gakenke : Barihanangiriza abunzi basaba inzoga y’abagabo kugira ngo bakemure ibibazo by’abaturage
Umuyobozi w’akarere, Nzamwita Deogratias arihanangiriza bamwe mu bunzwi bo mu karere ayobora basaba inzoga y’abagabo kugira ngo bakemure ibibazo by’amakimbirane bagezwaho n’abaturage. Avuga More...
Abayobozi b’Utugari badakora neza bahombya Rwamagana
Inteko y’Akarere ka Rwamagana yateranye kuwa 6 Mata uyu mwaka yikomye Abanyamabanga Nshingwabikorwa b’Utugari ivuga ko badakora neza akazi bahawe, bikaba bitera abantu byibura 40 kudakora akazi kabo More...
“Ibibazo by’u Rwanda bizakemurwa n’abana barwo†Bosenibamwe
Umuyobozi w’intara y’amajyaruguru arakangurira abanyarwanda kurushaho gufata iyambere bakikemurira ibibazo igihugu cyabo gifite, kuko amateka agaragaza ko amahanga ntacyo yafashije. Bosenibamwe Aime, More...
Guverineri w’Iburasirazuba yahigiye gukemura ibibazo by’abarokotse Jenoside kurenza 100%
Guverineri Uwamariya aravuga ko ibibazo by’abarokotse jenoside bikwiye gukemuka kurenza 100% Guverineri w’Intara y’Iburasirazuba, madamu Uwamariya Odette yemereye abarokotse jenoside muri iyo More...
Gatsibo abacitse ku icumu rya jenoside batishoboye basafashwa mu kwezi kw’icyunamo
Abantu 107 nibo bamaze kugaragara ko bacyeneye gufasha mu gihe cy’umwezi kw’icyunamo mu karere ka Gatsibo ariko ngo bashobora no kurenga kuko mu mirenge hashobora kuboneka n’abandi. Gusa  Mu More...


text:
Igisubizo:Yesu nta na rimwe bigeze bandika muri Bibiliya ko yavuze mu magambo yatuye ati "Ndi Imana." Ibyo ariko ntibisobanura ko atigeze avuga ko ari Imana. Dufate nk'urugero rw'amagambo ya Yesu dusanga muri Yohani 10:30, "Jye na Data turi umwe." Reka turebe uburyo abayahudi bakiriye imvugo Ye itangaza ko ari Imana. Bagerageje kumutera amabuye bitewe gusa niyo mpamvu. "...Wowe, kuko uri umuntu ukigira Imana" (Yohani 10:33). Abayahudi bumvise neza icyo Yesu yari avuze-Ububasha bw'Imana. Itegereze urasanga Yesu adahakana ko yemera ko ari Imana. Igihe yagiraga ati, "Jye na data turi umwe" (Yohani 10:30), yavugaga ko We na Se bameze kimwe kandi bahuje ishusho. Yohani 8:58 araduha urundi rugero. Yesu agira ati, "Ndababwira ukuri koko: Aburahamu atarabaho nari ndiho!" Igisubizo cy'Abayahudi bumvise ibyo Yesu yari amaze kuvuga kwari ugutora amabuye bakayamutera bakamwica kuko yari atutse Imana, nk'uko itegeko rya Musa ryategekaga (Abalevi 24:15).
Yohani asubiramo imvugo ya Yesu 'ububasha bw'Imana: "Jambo yari Imana" nuko "Jambo yigira umuntu" (Yohani 1:1,14). Ibi bika birerekana ku buryo bugaragara ko Yesu ari Imana nubwo afite umubiri. Ibyakozwe n'Intumwa 20:28 handitse ko Imana yacunguye itorero ryayo ikoresheje amaraso yayo bwite. Mbere ya byose, Yesu ni Imana. Tomasi intumwa ya Yesu yagize ati, abwira Yesu, "Nyagasani, Mana yanjye" (Yohani 20:28).
Yesu ntiyigera amukosora. Titusi 2:13 aradushishikariza gutegereza ukuza kw'Imana yacu n'Umucunguzi wacu, Yesu Kristo (reba na none 2 Petero 1:1). Mu Bahebureyi 1:8, Se igihe yavugaga Yesu,"Naho umwana wayo iramubwira iti, 'Mana, intebe yawe y'ubwami ihoraho iteka umuryango wawe uwuyoborana ubutabera,'" Se avuga Yesu agira ati "Mana" ibyo bisobanura ku mugaragaro ko Yesu ari Imana.
Mu Byahishuwe, umumalayika yategetse intumwa Yohani kujya aramya Imana yonyine (Ibyahishuwe 19:10). Inshuro nyinshi dusoma mu Byanditswe Yesu baramuramya (Matayo 2:11,14:33,28:9,17;Luka 24:52;Yohani 9:38). Ntiyigeze na rimwe abuza abantu ngo boye kumuramya. Iyo Yesu ataba Imana, yari kubuza abantu kumuramya, nk'uko malayika yabigenje mu Byahishuwe. Hari ibindi bika n'imirongo mu Byanditswe yemeza ububasha bw'Imana bwa Yesu.
Impamvu y'ingenzi ituma Yesu yemerwa ko ari Imana ni uko iyo ataza kuba Imana urupfu rwe ntabwo rwari kuba ruhagije ngo rwishyure icyiru cy'ibyaha by'isi (1 Yohani 2:2). Yesu iyo aba Ikiremwa gisanzwe, ntabe Imana, ntiyari kubasha kwishyura icyiru cy'ibyaha bihoraho iteka ku Mana Uwiteka. Imana yonyine niyo ibasha kwishyura icyiru cy'ibyaha by'iteka. Imana yonyine niyo yari kubasha kudukiza ibyaha by'isi (2 Abanyakorenti 5:21), igapfa, ikazuka, igatangaza ugutsinda icyaha n'urupfu.
Ikibazo: Yesu ni Imana? Yigeze avuga ko ari Imana?
Igisubizo:Yesu nta na rimwe bigeze bandika muri Bibiliya ko yavuze mu magambo yatuye ati "Ndi Imana." Ibyo ariko ntibisobanura ko atigeze avuga ko ari Imana. Dufate nk'urugero rw'amagambo ya Yesu dusanga muri Yohani 10:30, "Jye na Data turi umwe." Reka turebe uburyo abayahudi bakiriye imvugo Ye itangaza ko ari Imana. Bagerageje kumutera amabuye bitewe gusa niyo mpamvu. "...Wowe, kuko uri umuntu ukigira Imana" (Yohani 10:33). Abayahudi bumvise neza icyo Yesu yari avuze-Ububasha bw'Imana. Itegereze urasanga Yesu adahakana ko yemera ko ari Imana. Igihe yagiraga ati, "Jye na data turi umwe" (Yohani 10:30), yavugaga ko We na Se bameze kimwe kandi bahuje ishusho. Yohani 8:58 araduha urundi rugero. Yesu agira ati, "Ndababwira ukuri koko: Aburahamu atarabaho nari ndiho!" Igisubizo cy'Abayahudi bumvise ibyo Yesu yari amaze kuvuga kwari ugutora amabuye bakayamutera bakamwica kuko yari atutse Imana, nk'uko itegeko rya Musa ryategekaga (Abalevi 24:15).


text:
Urwenya:“kihate, kihate kirimo umunyu n'urusenda!”
“kihate, kihate kirimo umunyu n'urusenda!”
Umugabo yari afite abagore babiri noneho akajya akunda kuraza umugore mutoya!
Noneho umukuru bikajya bimubabaza, yigira inama yo kujya kumviriza ngo yumve icyo uwo mugore aha umugabo wabo ni joro!
Igihe yagiyeyo umugabo yaje yanyoye agatama yagahamije, umugore rero nawe yari yatetse igitoki! Umugore yegera umugabo akajya amubwira ati “kihate, kihate kirimo umunyu n'urusenda!!!! Kihate wiyongeze rwose nashyizemo umunyu n'urusenda!'
Wa mugore warimo kumviriza ati “yeee burya amushyiriramo umunyu n'urusenda!!?” Nawe ageze mu rugo ashyiramo umunyu n'urusenda na n'ubu aracyari mu bitaro.
Shyiraho Igitekerezo!
Subscribe to: Post Comments (Atom)


text:
Umumaro wo kwemera ubushake bw’Imana - Joyce Meyer
Habayeho umusore muto wari ukennye cyane, ariko afite icyifuzo cy’inkweto. Yari ahagaze imbere ya depot y’inkweto, yambaye ibirenge, ashishira kubera imbeho. Umugore wari mu idirishya rya depot amubaza igituma ahagaze ahongaho, wa mwana asubiza uwo mugore ati “Mama, nari ndimo gusaba Imana umuguru umwe w’inkweto!”
Umugore yinjiza umwana mu iduka, amwozaho umwanda wari umuriho ku birenge, amwambika amasogisi mashya n’inkweto. Uwo mwana yakozwe ku mutima n’impuhwe z’uwo mugore, maze ni ko kubaza uwo mugore ati “Mama, uri umugore w’Imana?” Yatekereje yuko ubwo amweretse izo mbabazi zingana zityo agomba kuba afitanye isano n’Imana!
Iyi nkuru ni urugero rwiza rugaragaza kugendera mu rukundo icyo ari cyo. Kandi intego yacu nk’Abakristo ni ukugaragaza urukundo rw’Imana kugira ngo abantu babone Yesu uri muri twe.
Byose bihera ku gusangira!
Matayo 26:26 haranditswe ngo “Yesu afata umutsima arawushimira, arawumanyura ahereza abigishwa be arababwira ati ‘Nimwakire muryeho, uyu ni umubiri wanjye.’” Birashimishije kubona Yesu ashimira umutsima, akawumanyura maze agahereza abigishwa be. Akensi aya magambo tuyasoma iyo twenda gusangira igaburo ryera, kugira ngo atwibutse igitambo cya Yesu ku bwacu. Kandi nk’uko yamanyuye umubiri we, natwe ni ko tugomba kumeneka kugira ngo tubashe kumukorera.
Usanga tudakunda kwemerera Imana ngo itumene, ariko mu by’ukuri ni ikintu cyiza. Nawe se, iyo tuvutse ubwa kabiri tuba tubaye imbuto z’ishusho y’Imana, I ibikenewe byose ngo tumere nka Kristo, kandi dukunde abandi nk’uko na we adukunda. Ariko twese dukeneye ko Imana ikora umurimo mu mitima yacu, kugira ngo tugendere mu rukundo.
Umuntu wese agira ibice bitatu: umwuka, umutima n’umubiri. Iyo twakiriye Kristo nk’Umukiza wacu, Umwuka Wera araza agatura mu mitima yacu. 1 Petero 1:23 haranditswe ngo "Mwavutse ubwa kabiri, mutabyawe n’imbuto ibora ahubwo mubyawe n’imbuto itabora ari yo jambo ry’Imana rizima kandi rihoraho.” 1 Yohana 3:9 hatubwira yuko nk’abizera, ubumana butuye muri twe".
Ariko tugomba gukura mu mwuka, kugira ngo imitima yacu, ubwenge n’amarangamutima bise na kamere ya Kristo. Ntitugomba gusenga Imana tuyisaba urukundo, kuko yamaze gushyira urukundo muri twe. Ahubwo tugomba gusenga tuyisaba kutwereka uko twagendera mu rukundo… kugira ngo tubashe gukora byose idushakaho maze urukundo rwayo rutembe ruva muri twe rugere kuri bose. Nitugenza dutyo, Imana izahangana n’ikintu cyose kiri muri twe kibasha kuzibira imbuto y’urukundo: ubwibone, kutababarira, kwikunda, intambara, ubwoba cyangwa indi myitwarire yose idakwiriye ab’Imana.
Bigenda gute kugira ngo umuntu ameneke?
Kumenwa n’Imana gutunganywa na yo nzi icyo ari cyo. Kera nagiraga ibibazo byinshi, nkaba umuntu udakorwaho kandi ugira umushiha. Hari ibintu byisnhi ntasobanukirwaga, bitewe n’uko nari naratotejwe, bigatuma numva yuko gusharira ari byiza bityo sindeke hari umuntu wese unkoraho. Aho kugira ngo numve yuko ari jyewe ufite ikibazo, numvaga abandi ari bo bafite ibibazo.
Ndibuka nsenga cyane nsaba Imana ngo ihindure umugabo wanjye Dave, kuko numvaga yuko namera nk’uko nshaka ari bwo nzishima. Ariko igihe kimwe Imana yavuganye n’umutima wanjye, irambwira iti "Dave si we ikibazo!" Nanjye nasubije Imana nti "None se ikibazo ni nde? Ni jyewe na we tubana gusa. Ushatse kuvuga iki uvuga ko Dave atari we kibazo?" byari bikomeye kumenya yuko ari jyewe kibazo, ariko iryo ryari itangiriro ryo gukora kw’Imana ibyo yashakaga gukora mjri jyewe.
Yesaya 64:8 haranditswe ngo "Uwiteka, uri Data; turi ibumba nawe uri umubumbyi, kandi twese turi umurimo w’intoki zawe" (AMP). Ubwo nari nkifite umutima ukomeretse ntakunda ko hari uwanyegera, nakundaga Imana kandi numva nshaka kubaho ku bwayo, ariko nagombaga kuyiha uburenganzira bwo kunyiharira ngo intunganye nk’uko ishusho yayo iri. Nagombaga kuyiha! Natangiye gusenga amasengesho ateye atya ngo "Mana, kora icyo ushaka gukora cyose mu buzima bwanjye ngo umpindure. Ndi ibumba, uri umubumbyi. Abaroma 8:29 haravuga ngo wanteguriye kera gushushanywa n’ishusho ya Kristo, nanjye ndashaka kuba uwo wifuza!”
Urugendo ntirwari rworoshye, ariko mvugishije ukuri ibihe bikomeye nanyuzemo mu buzima bwanjye byambereye umugisha kuko Imana yabikoresheje kugira ngo inyiyegereze nanjye nyimenye by’ukuri, inkuze mu buryo bw’umwuka. Uwo ni wo muteguro ifite ku bana bayo bose.
Ndashaka kugusubizamo imbaraga uyu munsi, ngo wihererane n’Imana ushake mu Ijambo ryayo amasezerano ifitanye nawe. Izere ubwenge bwayo, ukore ibyo igutegeka gukora. Niwizera Imana ukayemerera kukumena, iragutuganya iguhindure icyo yakuremeye kuba. Umubumbyi araguhindura umurimo utangaje w’intoki ze!


text:
Indirimbo ni imwe mu nzira abakristo bahawe kugirango batange inkuru nziza y’ubwami bw’Imana. Nyamara n’ubwo bimeze bityo usanga abantu bose batemeranywa ku njyana nyayo yagakwiriye gukoreshwa muri muzika ihimbaza Imana kuko usanga bavuga ko ijyana iyi n’iyi yavuye ikuzimu abandi nabo bakavuga indi, bityo bityo.
Twegereye umuhanzi Serge IYAMUREMYE umenyerewe hano mu Rwanda mu ndirimbo zihimbaza zikanaramya Imana atubwira we uko abibona.
Yagize ati: “Ntekereza ko Imana yaremye byose birimo n’umuziki cyangwa injyana abantu bakoresha, ahubwo hakaboneka abantu babikoresha ibindi bitari ukuramya no guhimbaza Imana. Ariko usanga abantu bamwe bibeshya ko hari injyana zimwe zitagakoreshejwe mu guhimbaza Imana.
Serge umwe mu bahanzi beza b’indirimbo ziramya Imana
Uyu muririmbyi yanakomeje atubwira ko mu ngendo yakoreye muri Afrika y’epfo yatunguwe no kubona abantu bafashwa kandi batumva ururimi aririmbamo. Mu magambo ye yagize ati: “ Uzi ko hari abanyabrezil bambwiye bati: twafashijwe n’ubwo tutumvaga ibyo uvuga ariko twari mu Mwuka umwe.”
Uyu Mwuka ni nawe uhindura abantu waririmba utuje cyangwa wihuta byose ikibiha kugera ku ntego ni uwaguhaye ubwo butumwa, kuko iyo Imana iguhaye ubutumwa binyuze mu ndirimbo buba bufite umuntu umwe cyangwa benshi bwagenewe.


text:
Intambwe 10 zagufasha kubana neza na bagenzi bawe Hillary McMullen
Mu buzima,umuntu agenda ahura n’abantu benshi batandukanye,ababi n’abeza kandi bose ni ngombwa mu buzima. Abo bantu bashobora kuba ari abo mu muryango wawe,mu kazi,mu rusengero na sosiyete,muri abo bose ntushobora kuburamo umuntu ukubera ikigeragezo ariko umwuka w’Imana uturimo ni wo uduha kubana na bo neza.
Nk’Abakristo,ni gute tugomba kwitwara ku bantu batugerageza,Kristo yaduhamagariye gukunda bagenzi bacu nkuko twikunda ndetse tugakunda n’abanzi bacu. Akenshi usanga bigora abantu benshi gukunda abanzi babo ahubwo bagakunda inshuti zabo mbese rwa rukundo rwo gukunda abanzi bacu ntirurangwe mu bantu,ibyo rero ntitwabyishoboza twebwe ubwacu, inzira nyakuri yo kubigeraho ni ukigira impuhwe,imbaraga n’urukundo.Nidusobanukirwa n’urukundo rw’Imana n’imbabazi igira bizaduha gukunda bagenzi bacu.Izi ni zimwe mu nzira zagufasha kubana neza na bagenzi bawe:
1. Gusenga ugafashwa n’imbaraga z’umwuka wera.
Iyo uziko ugiye guhangana n’umuntu ukunaniza (ufunga umutwe) egera Mwuka wera usabe imbaraga,impuhwe no kwihangana. Muri wowe ufite imbaraga zo guhagararira Kristo. Umuhamagaro wacu nk’Abakristo urakomeye,twebwe ubwacu ntacyo twakwishoboza,mwibuke ko uko witwaye ku muntu utarakira Yesu byo ubwabyo bivuga ubutumwa uwo muntu akaba yakizwa.
2. Kugendera kw’ijambo ry’Imana
Ntushobora guhindura umuntu utarakira Yesu utifashishije ijambo ry’Imana,rimwe na rimwe dutekereza yuko kugendera ku byanditswe muri Bibiliya bitakijyanye n’umuco wa none,nyamara ibyo Imana yavuze biracyakora ku buzima bwacu kugeza magingo aya.
3. Kumenya amateka y’umuntu
Kumenya amateka yaranze ubuzima bw’umuntu bizagufasha kumenya uko ateye n’uko ugomba kumwitwaraho.Guca imanza bikunze kuza byihuse mu bantu batabanje no gushishoza cyane cyane nk’iyo umuntu akubabaje ntukihutire kumwitura inabi banza umenye inkomoko y’ibyo agukoreye ubundi ugenze nk’uko ijambo ry’Imana ribidusaba.
4. Ni byiza buri gihe kugira ibintu bibahuza
Birashimisha cyane kugira ibintu runaka uhuriraho na mugenzi wawe,bishobora kuba akantu gato muhuriyeho nko guhurira ku mateka yo mu bwana,ibintu bibashimisha,igitabo mwasomye kikabaryohera,ibyo byose bishora gushimangira umubano wanyu.
5. Gutuza ni byiza,tekereza mbere yo kuvuga
Akenshi amagambo atuvamo ni yo aduhesha agaciro cyangwa akakadutesha.Ujye usengera kwigenzura/kwitonda (self-control) no kuvuga iby’umumaro.
6. Gusabana n’abandi
Ubuzima bw’ingenzi ni ukuba umuntu abandi bisanzuraho,ugaseka mbese ukabereka ko uri umunyangeso nziza.Tugomba kwereka bagenzi bacu ko turi kimwe na bo.Iyo uhora wijimye bituma abantu bagutinya bigatuma utagirana ubusabane na bo.
7. Kwirekura ukanenga ibitagenda neza,hakavamo ukuri
Muri twe ntawukunda kunengwa cyane nk’iyo biri butugireho ingaruka. Niyo uko kunengwa kutaba kurimo ukuri birashoboka ko hashora kubonekamo agasigisigi k’ukuri,iyo ushaka kujya mbere ni ngombwa guharanira ukuri kabone niyo byakugiraho ingaruka.
8. Ntukivange mu makimbirane
Kumenya uwo uri we biba byiza mu buzima, biguhesha no kumenya uko witwara.Abanzi bawe ntibakwiye kukugira ingwate y’ibyaha byabo ahubwo ushingiye ku bwandure bwabo biguha kumenya uwo uri we no kumenya itandukaniro riri hagati yawe na bo.Bitwareho neza bakwigireho kwihangana no kubabarira.
9. Ibuka ko abantu bose ari ibiremwa by’Imana
Waremwe mu ishusho y’Imana,iyo tugaragarije abanzi bacu urukundo cyane cyane abo dutandukanyije ukwemera,byerekana inzira y’urukundo rw’Imana.
10. Kunda kuko wakunzwe,babarira kuko wababariwe
Ijambo ry’Imana riratubwira ngo “Mugirirane neza,mugirirane imbabazi,mubabarirane ibyaha nkuko Imana yabababariye muri Kristo.”Abefeso 4:20
Nujya kwanga mugenzi wawe ujye ubanza uzirikane ku rukundo rutagira akagero Imana yagukunze binyuze muri Kristo Yesu.Yazize ibyaha byawe kubera urukundo rutangaje Imana itugirira.
Ninde ukubereye umutwaro mu buzima bwawe? Kristo yatwigishije kububaha no kubababarira bitari ibyo gusa ahubwo tukabagirira neza bishingiye ku rugero rwiza Yesu yadusigiye.Guhuriza hamwe imbaraga n’imigambi myiza bizaduha gukundana nk’uko Kristo yadukunze.
Deo Jyamubandi@agakiza.org


text:
Ikibazo cy’ubushakashatsi n’akamaro bwagira mu iterambere ry’ubukungu bw’igihugu n’imibereho myiza ya muntu cyagarutsweho ubwo abayobozi ba Komisiyo y’Igihugu ishinzwe Ubumenyi n’Ikoranabuhanga (National Commission of Science and Technology- NCST) baganiraga n’Abasenateri bagize Komisiyo y’Imibereho Myiza y’Abaturage, Uburenganzira bwa Muntu n’Ibibazo by’Abaturage.
Iyi Komisiyo yatangiye guhagurukira ibyo bibazo ku buryo hakorwa ubushakashatsi ku bibazo by’ibanze bihari ngo bikemuke.
Mu bibazo byagaragajwe birimo umubare munini w’abanyeshuri boherezwa hanze y’u Rwanda kujya kwiga, ubushakashatsi bukaba bugomba kureba ibyo bagiye kwiga n’akamaro bizagirira igihugu, ndetse niba binakenewe.
Senateri Ntawukuriryayo Jean Damascène yavuze ko ibyo na byo bigomba kugendera kuri bwa bushakashatsi bigakoranwa ubushishozi, kuko hari abanyeshuri 400 bigeze kujya kwiga mu gihugu cyo muri Aziya, bajya kubasura bagasanga bigira mu mashuri adashamaje.
Yagize ati “ Ntabwo dushobora kuzatera imbere tudashyize imbaraga mu bushakashatsi.”
Ntawukuriryayo kandi asanga abanyeshuri barangiza amashuri y’Ubumenyi n’Ikoranabuhanga bagombye kujya bahabwa ingingo runaka bakazikoraho ubushakashatsi mbere yo kurangiza kaminuza.
Yavuze ko mu gihe ubushakashatsi butari bwashyirwa imbere, igihugu kizagira abize amashuri menshi, ndetse benshi ariko bafite byinshi babuze, ku buryo batateza igihugu imbere.
Senateri Nkusi Laurent yavuze ko mu bikwiye kwitabwaho atari ireme ry’uburezi gusa, ahubwo n’iry’ubushakashatsi na ryo ari ngombwa.
Yakomoje ku mushinga wo gukora amavuta y’imodoka mu bimera utaragezweho, byose bisanishwa n’ubushakashatsi.
Senateri Mukankusi Peline yagaragaje amakosa ajya akorwa nayo ashobora kugira ingaruka ku gihugu, abaza uko icyo kibazo gikurikiranwa.
Yabajije icyo NCST iteganya gukora ku kibazo cy’abantu badakomeza amasomo amwe, urugero nk’uwize Ibinyabuzima n’Ubutabire(Bio-Chimie) mu cyiciro cya kabiri cya Kaminuza(Bachelors), yajya mu cya gatatu(Masters) ugasanga akomeje mu mategeko.
Mukankusi yavuze ko usanga ibyo akora abishingira kuri bwa bumenyi yavanye muri kaminuza ariko adafite ubundi bw’ibanze nkenerwa.
Umuyobozi Mukuru wa NCST, Dr. Ignace Gatare yavuze ko guteza imbere ubushakashatsi ari urugendo rurerure, ariko hari aho u Rwanda rumaze kugera ku ntera ishimishije.
Ati “ Iyo urebye neza guteza imbere ubushakashatsi ni urugendo rurerure. Mu Rwanda iryo reme riracyiyubaka, ibigo by’amashuri makuru biragenda bizamuka n’abikorera baragenda bashora imari mu bushakashatsi ndetse n’ibigo bya leta biri mu cyerekezo cyerekana ko hari ubushake n’imbaraga biri gushyirwamo.”
Dr Gatare yavuze ko hakenewe gushora amafaranga ahagije mu bushakashatsi, gusa ngo nubwo inzira ikiri ndende hari ingamba zifatika zashyizweho.
Ahereye ku ishyirwaho ry’iyi Komisiyo ndetse n’ibindi bikorwa yavuze ko byerekana ko iyi gahunda ishyigikiwe kandi ishyizwemo imbaraga.
Ubwiyongere bw’abantu bafite ubumenyi bwifuzwa mu by’ikoranabuhanga butuma bagira uruhare mu gukemura imbogamizi zikigaragara mu iterambere ry’igihugu.
U Rwanda rukaba rwaratangiye gutegura ibijyanye no gushinga ikigega kizashyigikira ubushakashatsi no guhanga udushya, hazabaho Inama Nkuru y’Ubumenyi n’Ikoranabuhanga no guhanga udushya izajya igenzura ibikorwa bya komisiyo, NCST nyuma igatanga imirongo ngenderwaho y’ukuntu byahuzwa n’izindi ngamba za guverinoma.
Amafoto: Mahoro Luqman


text:
Nyuma yuko amara igihe kinini cy’imibereho ye ari umubudisiti, umugabo usheshe akanguhe muri Singapuru wari warahindutse umukristo baramubajije bati " Lim, ni irihe tandukaniro ubona hagati yo kuba umubudisiti n’umukristo?" Yarasubije ati "Icyo kiroroshye". Uhereye igihe naboneye Yesu akambera umucunguzi, mfite amahoro y’umutima."
Ng’uko bigenda iyo twubakiye imibereho yacu kuri Kristo. "Ugushikamijeho umutima, uzamurinda abe amahoro masa, kuko akwiringira."Yesaya 26:3.
Imibereho ya gikristo itanga amahoro asesuye, umutekano no kugubwa neza. Abagenzuye ibyo babonye ko amahirwe ya kabiri yo kubaho ari Yesu!
The Voice of Prophecy


text:
Abakirisitu bo muri Palesitina bemerewe kwizihiriza Noheli i Yerusalemu
Abakirisitu bo muri Palesitine, abarabu, n’abo mu bindi bihugu bitandukanye bemerewe kwizihiriza umunsi w’ivuka rya Yesu i Yerusalemu nk’uko byatangajwe na leta ya Isirayeli.
Leta ya Isirayeli kandi yemereye bamwe mu banya Paresitine kuzajya gusura imiryango yabo mu gace ka Gaza, agace kamaze igihe gafunze. Intego y’ibi bikorwa ni ugutanga uburenganzira ku bashaka gusenga.
Kubona ubu burenganzira ntabwo ari buri gihe nkuko uwitwa Tanuss yabitangaje avuga ko hari ibihe bimwe na bimwe mu mwaka bemererwa kugera i Yerusalemu mu minsi mikuru, cyangwa mu nsengero ziri yo. Avuga ko bitaba byoroshye kubona ubwo burenganzira.
Kuba badakunda kubona uburenganzira bitewe n’umutekano bigira ingaruka ku miryango kuko bituma abantu batabonana n’abandi bo mu miryango yabo.
Joseph Mouganem we yatangaje ko akunze iyi mpano bahawe yo kurara ijoro rya Noheli i Yerusalemu mu nshuti. Akunze kandi kuzicara mu misa ya nimugoroba i Yerusalemu no kubona abanya palesitine bagera i Gaza yigaruriwe na Hamas kuva mu mwaka wa 2007.
Kuri iyi nshuro abantu 700 bazava muri Gaza bajya muri Palestine ndetse babashe no kugera no mu bindi bice bitandukanye na Yerusalemu y’iburasirazuba, ndetse n’abandi batuye Cisjordaniya bazemererwa gusura abavandimwe babo i Gaza.
Buri mwaka iyo umunsi mukuru wa Noheli wegereje ingabo za Isirayeli, iza Palestine, ubuyobozi bwa Beterehemu, ubuyobozi bw’amatorero ndetse n’imiryango mpuzamahanga baraterana bakiga uburyo gahunda zo kwizihiza uyu munsi zizagenda ndetse n’uburyo urujya n’uruza rw’abantu muri aka gace ndetse n’ahandi bizakorwa mu gihe cy’ukwezi. Bemeje ko abantu zazajya batembera bakizihiza iyi minsi mikuru.
Isirayeli guhera mu mwaka wa 2013 yashyize imbaraga mu kureka abantu bakabona uburenganzira bwo gusenga mu kwizihiza iminsi mikuru bigatuma abakirisitu babona uko bisanzura kandi bakishimira iyi minsi mikuru banezerewe.
Infochretienne.com
Malachie@Agakiza.org


text:
Nifatanije na miliyali n’igice y’abayisilamu bari ku Isi tubujijwe amahoro n’ibikorwa by’iterabwoba bikorwa n’utwo dutsiko twitwaza iyobokamana nk’isoko y’imitekerereze yabo ipfuye. Abayisilamu bafite inshingano ikomeye yo gufatana urunana n’abandi bantu bagenzi babo kugirango bakize Isi ibikorwa by’iterabwoba n’ubuhezanguni bukabije; ni n’inshingano yabo kugarura ishusho yo kwemera kwacu yandujwe.
Biroroshye kwamamaza icyo uricyo mu magambo no mu bimenyetso ariko ukuri kw’ibyo umuntu avuga kugaragara iyo umuntu agereranyije ibikorwa byacu n’indangagaciro nshingiro cyangwa ibyo twiyitirira ko turi byo. Igipimo cy’ukuri cyo kwemera ntabwo ari intego runaka abantu biha cyangwa ngo babe bambaye mu buryo runaka; ahubwo igipimo cy’ukuri cy’imyemerere yacu ni ukugira imibereho igaragaza amahame y’ingenzi dusangiye n’indi myemerere ikomeye yo ku Isi ijyanye no gushimangira agaciro k’abantu bose.
Ingengabitekerezo z’abakora ibikorwa by’iterabwoba
Tugomba kurwanya twivuye inyuma ingengabitekerezo ikwirakwizwa n’abakora ibikorwa by’iterabwoba ahubwo tugashyigikira imyumvire itandukanye mu buryo bugaragara ndetse dushize amanga. Mu by’ukuri, mbere y’uko tugira ikituranga nk’ubwoko, ubwenegihugu n’idini, duhurira ku kuba turi abantu kandi ikiremwamuntu nicyo kigerwaho n’ingaruka igihe cyose habaye ibikorwa bya kinyamaswa.
Abaturage b’Abafaransa bapfiriye i Paris, abaturage b’abayisilamu b’ababashiite bo muri Libani bapfiriye i Beirut n’abandi bayisilamu b’ababasuni benshi muri Irak bishwe n’abakora iterabwoba; mbere na mbere bahuriye ku kintu kimwe aricyo kuba bose ari abantu. Ntituzigera dutera imbere keretse igihe tuzumva akababaro k’abantu tutitawe ku iyobokamana ryabo cyangwa ubwoko bwabo kandi tukifatanya nabo mu kababaro ndetse tukarwanya ako kababaro dufite umugambi imwe.
Abayisilamu kandi bakwiye kwanga no kutemera amahame y’ibikorwa bibi bitegurwa mu bwihisho, kuko kugeza ubu nibyo byatumye tutabasha guhangana n’ibibazo by’imibereho yacu bitureba. Ahubwo dore ibibazo dukwiye guhangana nabyo: Ese ibihugu byacu ntibigira uruhare mu gufasha abantu kujya mu dutsiko dukora ibikorwa by’iterabwoba dufite imyumvire yo kuyoboza abantu igitugu bitewe n’uko tutazi ko muri twe twifitemo gutwaza abandi igitugu ntitubahe ukwishyira ukizana, tubakoresha imirimo y’agahato, tukanasuzugura urubyiruko rwacu no kuba uburezi bwacu budafite ireme? Ese aho kuba twarananiwe gushimangira uburenganzira bw’ibanze bwa muntu no kwishyira ukizana, kuyoborwa n’amategeko n’imitekerere itandukanye y’abantu mu bihugu byacu no mu miryango tubarizwamo sibyo bituma abarwana bashakisha izindi nzira zo gukemura ibibazo?
Amarorerwa aherutse kubera i Paris agomba kwibutsa yaba abanyatewolojiya n’abayisilamu basanzwe kwanga no kurwanya bihanukiriye ibikorwa bya kinyamaswa bikorwa mu izina ry’iyobokamana. Nyamara, aho ibintu bigeze kubyanga no kubirwanya ntibihagije; hakwiye kubaho kurwanya ibikorwa byo kohereza abantu muri utwo dutsiko bavuye mu bihugu bya kiyislamu hakanabaho imikoranire myiza hagati y’abayobozi b’ibihugu, abayobozi b’amadini n’abayobozi b’indi miryango. Tugomba guhuriza hamwe imbaraga zacu twese kugirango turwanyirize hamwe ibintu bituma abantu boherezwa mu dutsiko tw’abantu bakora ibikorwa by’iterabwoba.
Gushyigikira biciye mu nzira za demokarasi
Dukwiye gukorana n’abantu muri rusange gushyiraho uburyo bukenewe kugirango hagaragazwe ingorane zugarije urubyiruko no kurinda ko rwaca mu nzira ziruganisha ahantu habi, hagashyirwaho uburyo bwo gufasha imiryango haba mu buryo bwo kuyigira inama cyangwa ubundi ubwo aribwo bwose.
Tugomba gushyigikira mu buryo bufatika ubuyobozi mu ntego nziza bwiyemeje kugirango abayisilamu babyiyemeje bicare ku meza afatirwaho imyanzuro yo kurwanya iterabwoba banatange ibitekerezo. Urubyiruko rwacu rukwiye kwigishwa uburyo bwo gushyigikira abandi binyuze mu buryo bwa demokarasi. Kwigisha indangagaciro za demokarasi mu nteganyanyigisho zikoreshwa mu mashuri hakiri kare ni ingenzi kuko ari uburyo bwo gucengeza umuco wa demokarasi mu bitekerezo by’abakiri bato.
Nyuma y’ubwo bwicanyi , amateka atwereka ko hafashwe ingamba zikomeye zo kuburwanya. Kurwanya abayisilamu no kurwanya amarangamutima y’iyobokamana n’uburyo umutekano w’abayisiramu ufatwa na za guverinoma bikwiye gukorwa mu buryo bwiza. Abaturage b’abayisilamu bo mu Burayi bakeneye kubaho mu mahoro n’umutuzo. Nubwo ibintu bitifashe neza, bakwiye gushishikarira kurushaho kongera imbaraga bafatanije n’abayobozi babo b’ibanze n’ab’igihugu kugirango bagere kuri gahunda zitandukanye zituma babasha kwisanga mu muryango w’abandi bantu muri rusange.
Ni ikintu cy’ingenzi kandi ko abayisilamu bahindura imyumvire yabo n’uko bashyira mu bikorwa amahame y’idini ya Islam hagendewe ku mibereho iriho n’ibikenewe muri iki igihe turimo ndetse hanagendewe ku buryo amateka duhuriyeho yagaragaje ibintu; ibyo ntibisobanuye ko bazitandukanya n’imigenzo ya kislamu ahubwo ni ukwibaza ibibazo mu buryo bw’ubwenge kugirango tubashe guhamya inyigisho z’ukuri za Korowani n’imigenzo ya gihanuzi abatubanjirije mu bya kiyisilamu bagerageje kutugaragariza.
Tugomba kugira uruhare mu guha akato imisomere mibi itajyanye n’ibiri mu bitabo birimo imyemerere yacu byakoreshejwe kugirango himakazwe imitekerereze mibi. Abanyabwenge b’aba bayisilamu bakwiye gushishikariza abantu uburyo gusesengurira ibintu hamwe, bakanongera gusubira mu amategeko ya cyera yashyizweho bitewe n’abayobozi bari bariho icyo gihe n’aho babaga babogamiye.
Kugira imyemerere nshingiro bikwiye gutandukanywa no kumvako imyemerere yawe ariyo kuri kandi abandi bakwiye kuyemera. Birashoboka kandi binakwiye kongera kubyutsa kwishyira ukizana kw’ibitekerezo aribyo byatumye Isilamu yongera kubaho hatabayeho guteshuka ku mahame y’iyobokamana. Igihe ibintu bimeze gutya nibwo abayisilamu bazashobora kurwanya neza kutagira ikinyabupfura n’ubuhezanguni buhutaza abantu.
Gusenyuka kw’iterambere mu myumvire n’ibikora
Nyuma y’ibikorwa by’ubwicanyi buherutse kuba, ndabahamiriza n’agahinda, kongera kugarurwa kw’imyumvire yo gusenyuka kw’iterambere ry’imyumvire n’ibikorwa.
Ntabwo nzi niba abantu bavuze iyo mitekerereze barabikoze nta ntego bafite cyangwa batabishaka; cyokora icyo mpamya nk’ukuri ni uko uyu munsi hari abantu bashyira imbaraga mu kohereza abantu mu mitwe y’iterabwoba. Ndashaka kuvuga ku mugaragaro ko ibyo tubona atari ugusenyuka kw’iterambere mu myumvire n’ibikorwa ahubwo ni ugusenyuka kw’inyokomuntu hakorwa ibikorwa bya kinyamaswa mu iterambere duhuriyeho.
Inshingano yacu nk’abaturage b’abayisilamu ni ukugira uruhare mu gushakirahamwe ibisubizo tutitaye kubyo buri wese yifuza. Niba dushaka guharanira ubuzima n’umudendezo w’abayisilamu bari ku Isi hamwe n’amahoro n’umudendezo wa buri muntu wese hatitawe ku myemerere, tugomba kugira uruhare mu kurwanya ikibazo cy’ubuhezanguni buhutaza abantu aho cyagaragara hose, haba mubya politiki, ubukungu, imibereho myiza n’iyobokamana.
Nituramuka tubaye intangarugero mu kugaragaza ingeso nziza, tugatesha agaciro tukanaha akato abantu basobanura nabi ibitabo by’iyobokamana ndetse tukaba maso kugirango bitagira ingaruka ku rubyiruko maze tukanigisha indangagaciro za demokarasi mu burezi hakiri kare; nibwo tuzashobora kurwanya ihohoterwa n’iterabwoba hamwe n’ingengabitekerezo z’ubutegetsi bw’igitugu.
Ibikubiye muri iyi nyandiko byanditswe n’umunyabwenge w’umuyisilamu w’Umuturukiya witwa Fethullah Gülen bisohoka bwa mbere mu kinyamakuru Le Monde kuwa 17/12/2015.


text:
sam.
19
mars
2011
ISOMO RYA MBERE
Umuhanuzi Yeremiya (Yer 17,5-10)
5Uhoraho avuze atya : Aravumwe umuntu wiringira abandi bantu, kuko imbaraga zimurimo ziba ari iz’umubiri, umutima we ukirengagiza Uhoraho! 6Ameze nk’agati mu mayaga, katazigera gakura ngo kagare, kuko kibera ahantu hashyuhiranye mu butayu, mu butaka bw’urusekabuye budashobora guturwa. 7Arahirwa umuntu wiringira Uhoraho, kuko Uhoraho amubera ikiramiro. 8Ameze nk’igiti giteye ku nkombe y’amazi, kigashora imizi yacyo ku nkengero y’umugezi. Nta cyo cyumva iyo icyokere kije, amababi yacyo ahora atohagiye mu gihe cy’amapfa. Nta kigikangaranya kandi ntigihwema kurumbuka imbuto. 9Mu nda y’umuntu ni ho kure kuruta ahandi hose; ni nde wacengera umutima we mubi ngo awuhane? 10Ni jye Uhoraho ucengera ibitekerezo, nkagenzura imitima, kandi ngahembera buri wese imyifatire ye, nkurikije imbuto z’ibikorwa bye.
ZABURI (Zab 1, 1-2, 3-4a, 4b-6)
Inyik/ Hahirwa umuntu wiringira Uhoraho.
Hahirwa umuntu udakurikiza inama y’abagiranabi,
akirinda inzira y’abanyabyaha,
kandi ntiyicarane n’abaneguranyi,
ahubwo agahimbazwa n’amategeko y’Uhoraho,
akayazirikana umunsi n’ijoro
Ameze nk’igiti cyatewe iruhande rw’umugezi,
kikera imbuto uko igihe kigeze,
kandi amababi yacyo ntagire ubwo arabirana;
Uwo muntu ibyo akora byose biramuhira.
Naho ku bagiranabi si uko bigenda :
Bo bameze nk’umurama uhuhwa n’umuyaga.
Ni cyo gituma ku munsi w’urubanza batazegura umutwe,
n’abanyabyaha ntibazajye mu iteraniro ry’intungane.
Kuko Uhoraho yita ku nzira y’intungane,
naho inzira y’abagirmabi ikagusha ruhabo.
IBANGONDIRIMBO RIBANZIRIZA IVANJILI
Nyagasani, Ijamba ryawe ni ukuri,
n’itegeka ryawe rikaba agakiza.
«Murahirwa mwe mushonje ubu, kuko muzahazwa.»
Nyagasani, Ijambo ryawe ni ukuri,
N’itegeko ryawe rikaba agakiza.
IVANJILI
+Luka (Lk 16,19-31)
Muri icyo gihe, Yezu abacira uyu mugani ati 19«Habayeho umugabo w’umukungu wambaraga imyambaro myiza y’umuhemba n’ iy’imyeru, buri munsi akarya by’agatangaza. 20Hari n’umukene witwaga Lazaro wari waramazwe n’ibisebe, akarambarara ku muryango w’uwo mukungu. 21Yifuzaga gutungwa n’ibyagwaga hasi bivuye ku meza y’uwo mukungu, akabibura ; ahubwo imbwa zikaza kurigata ibisebe bye.
22Umukene rero aza gupfa, abamalayika bamushyikiriza Abrahamu ; umukungu nawe arapfa, baramuhamba. 23Ageze ikuzimu, arahababarira cyane. Ni ko kubura amaso, abonera kure Abrahamu ari kumwe na Lazaro. 24Nuko atera hejuru ati ‘Mubyeyi Abrahamu, mbabarira wohereze Lazaro akoze umutwe w’urutoki rwe mu mazi, maze aze ambobeze ku rurimi, kuko nazahajwe n’uyu muriro.’ 25Abrahamu aramusubiza ati ‘Mwana wanjye, ibuka ko wakize cyane ukiri ku isi, naho Lazaro akahagirira ibyago. Ubu rero yibereye hano mu byishimo, naho wowe urababara. 26Uretse n’ibyo, hagati yacu narnwe hari imanga nini, ituma abashaka kuva hano baza aho batabishobora, namwe kandi ntimushobore kuva aho muri ngo mudusange.’
27Umukungu arongera ati ‘Mubyeyi, ndagusabye ngo wohereze Lazaro kwa data, 28kuko mpafite abavandimwe batanu; agende ababurire ejo na bo batazaza aha hantu h’ububabare.’ 29Abrahamu aramusubiza ati ‘Bafite Musa n’Abahanuzi, nibabumve !’ 30Undi ati ‘Oya, mubyeyi Abrahamu! Ahubwo umwe mu bapfuye nabasanga, bazisubiraho. 31Abrahamu arongera aramusubiza ati ‘Niba batumva Musa n’Abahanuzi, n’aho hagira uzuka mu bapfuye, ntibyabemeza.’»


text:
Burera: Biyemeje kunoza imitangire ya serivisi
Umuyobozi w’akarere ka Burera aratangaza ko abanyaburera bose biyemeje kunoza imitangire ya serivisi mu nzego zose kuko aribyo bizatuma buri wese yisanzura kandi iterambere rikagerwa ho vuba.
Sembagare Samuel avuga ko kuva ku rwego rw’umudugudu kugeza k’urwego rw’akarere buri muturage azajya ahabwa uko bikwiye serivisi asaba.
Agira ati “ kuva mu mudugudu kugeza ku karere, nta munyarwanda, nta munyaburera ukwiriye kugura ibyo akwiriyeâ€.
Akomeza avuga ko imitangire ya serivisi myiza igomba kuba umuco kuri buri wese mu karere ka Burera kuko itareba urwego uru n’uru.
“…niba ari amahoteli bakire abakiriya neza. Niba ari abayobozi twakire abakiriya neza…uwo ari we wese…tugomba kubigira umuco kuko aribyo bizatuma umuntu wese yisanzura kandi tukagera ku iterambere rirambye.â€
Ikigo cy’igihugu gishinzwe imiyoborere (RGB: Rwanda Governance Board) gitangaza ko itangwa rya serivisi mu bayobozi bo mu nzego z’ibanze mu Rwanda riri ku kigero cyo hasi.
Bamwe mu bayobozi bo mu nzego z’ibanze mu karere ka Burera bavuga ko ikimirijwe imbere ari ukugira ngo umuturage abone serivisi uko abyifuza ariko kuba bidakorwa uko byifuzwa biterwa n’ubushobozi buke bw’inzego z’ibanze.
Aha batanga urugero bavuga ko kubona inyoroshyangendo (déplacement) kuri bamwe bigorana bityo bigatuma kugera ku baturage bafite ibibazo mu tugari runaka cyangwa mu midugudu runaka bigorana.
Bakomeza bavuga ko indi mbogamizi abayobozi b’inzego z’ibanze mu karere ka Burera bakunda kugira bigatuma serivisi ihabwa abaturage itagenda neza ari uko nta bushobozi bujyanye n’amafaranga buragera mu rwego rw’umurenge. Ngo ikintu cyose umurenge ukenera ugisaba ku karere.
Ngo kuba umurenge ugitega amaso ubuyobozi bw’akarere hari ibintu bimwe na bimwe bigenda bidindira. Ngo ariko ubuyobozi bw’imirenge bugerageza gukora ibishoboka bugatanga serivisi iboneye kuko bizeye ko icyo kibazo kizakemuka mu minsi iri imbere.


text:
Byanditswe na
George Muller
Byashimishije Umwami kunyigisha ukuri n’inyungu yakwo imyaka irenga 14. Icyo mvuga ni iki: Nabonye neza kurushaho ko ikintu cy'ingenzi cya mbere kandi cy'ibanze ngomba gukora buri munsi ari, kugira umutima wishimiye mu Mwami. Ikintu cya mbere ngomba kwitaho si uko nkorera Umwami, cyangwa uko ngomba guha Umwami ikuzo; ahubwo ni uko ngomba gushimisha umutima wanjye, n'ukuntu umuntu wanjye w'imbere agomba kugaburirwa. Kuko nshobora gushaka gushyira ukuri imbere y'abatarakizwa, ngomba gushaka inyungu y'abakijijwe, ngomba gushaka gufasha abari mu kaga, ngomba mu bundi buryo gushaka kwitwara nk'uko bikwiriye umwana w'Imana muri iyi si; kandi na none, kutishimira mu Mwami, no kutagaburirwa no gukomezwa mu muntu wanjye w'imbere umunsi ku wundi, ibi byose ntibigomba kwitabwaho mu mwuka w'ukuri. Mbere y'iki gihe nakundaga gukora, nibura mu myaka icumi yashize, nk'ikintu gisanzwe, kwitangira amasengesho, maze kwambara mu gitondo. Ubu, nabonye ko ikintu cy'ingezi nagombaga gukora kwari ukwitangira gusoma Ijambo ry'Imana, no kuritekerezaho, kugira ngo umutima wanjye ukomezwe, uterwe, uburirwe, ucyahwe, wigishwe; kandi bityo, kubw'Ijambo ry'Imana, mu gihe nditekerezaho, umutima wanjye ugirane ubumwe n'Umwami.
Bityo natangiye gutekereza ku Isezerano Rishya kuva mu ntangiriro, kare mu gitondo. Ikintu cya mbere nakoze, maze kubaza mu magambo imigisha y'Umwami ku Ijambo ryayo, cyari, gutangira gutekereza ku Ijambo ry'Imana, gushaka kubona imigisha muri buri murongo; atari kubw'umurimo rusange w'Ijambo, atari kubwo kubwiriza ku byo natekerejeho, ahubwo kubwo kubona ibyo kurya by'umutima wanjye. Igisubizo nabonye kidakunda guhinduka ni iki, ko nyuma y'iminota mike umutima wanjye wagejejwe ku kwatura, cyangwa gushima, cyangwa ku gusabira abandi, cyangwa ku kwinginga; ku buryo, nubwo ntabikoze, nk'uko byari bikwiriye, kwitangira amasengesho, ahubwo gutekereza ku Ijambo ry’Imana, ariko akenshi byahindukaga buri gihe ako kanya ikintu cyo gusengera kenshi cyangwa gake. Iyo rero natura cyangwa nsengera abandi, cyangwa ninginga, cyangwa nshimira, njya ku magambo cyangwa umurongo ukurikiraho, ngahindura byose, uko amasengesho nisengera cyangwa nsengera abandi, nk'uko Ijambo rinyobora, ariko ngakomeza kugira ibyo byo kurya by'umutima kuba ibyo gutekerezaho. Ingaruka y'ibi ni uko hariho uburyo bwo kwatura, gushima, kwinginga, cyangwa gusabira abandi mu gutekereza ku Ijambo kwanjye, kandi umuntu wanjye w'imbere akaba agaburiwe kandi agakomezwa, kandi ko kubwo gusenga mu gitondo, uretse rimwe na rimwe, mba ndi mu mahoro iyo ntishimye mu mutima. Bityo na none Umwami ashimishwa no kuvugana nanjye, byatinda cyangwa byakwihuta, ngomba kubera abandi bizera ibyo kurya, nubwo atari kubwo umurimo w'Ijambo ry'Imana nitangiye gutekereza ku Ijambo ry'Imana, ahubwo ni ku bw'inyungu y'umuntu wanjye w'imbere.
Itandukaniro rero hagati y'imyifatire yanjye ya mbere n'iy'ubu ni iri: Mbere iyo nahagurukaga, natangira gusenga ako kanya uko bishoboka kwose, kandi akenshi nkamara igihe cyanjye cyose cyo ku isaha y'ibyo kurya bya mu gitondo by'amasengesho, cyangwa hafi igihe cyose. Kuri buri kintu natangiranaga n'amasengesho, uretse igihe numvaga umutima wanjye wabaye ingumba mu buryo budasanzwe, icyo gihe ubwo nasomaga Ijambo ry'Imana ngo rimbere ibyo kurya, cyangwa ngo rimare inyota, cyangwa ngo ribe ububyutse muri njye imbere, mbere y'uko nitangira amasengesho. Ariko se ingaruka yari iyihe? Akenshi namaraga iminota 15, cyangwa igice cy'isaha, cyangwa ndetse isaha, ndi ku mavi, mbere y'uko numva ngaruka muri njye, nkumva nkomejwe, mpawe inkunga, nshishijwe bugufi mu mutima, n'ibindi, kandi akenshi, maze kubabazwa kubwo kujyana ibitekerezo hirya no hino mu minota icumi ya mbere, cyangwa iminota 15, cyangwa ndetse igice cy'isaha, nibwo natangiraga gusenga by'ukuri. Ubu sinkunze kubabazwa muri ubwo buryo. Ku by'umutima wanjye, mbere na mbere ngaburirwa n'ukuri, nkagezwa mu busabane n'Imana; ngeraho nkavugana na Data n'Inshuti yanjye (nubwo ndi mubi, kandi ntakwiriye) ibintu yazanye imbere yanjye mu Ijambo rye ry'igiciro. Akenshi birantangaza ko ntahise mbona iki kintu. Nta gitabo na kimwe nagisomyemo. Nta murimo wo kwigisha wakinyeretse. Nta muntu ku giti cye wanyeretse iki kintu. Ariko none, kubera ko Imana yanyigishije iki kintu, kiragaragara neza kuri njye, ko ikintu umwana w'Imana agomba gukora igitondo ku kindi, ari ukubona ibitunga umuntu we w'imbere. Kubera ko umuntu w'inyuma adakwiriye gukora umurimo igihe kirekire atabonye ibyo kurya, kandi kubera ko iki ari kimwe mu bya mbere dukora mu gitondo, bityo bigomba kuba iby'umuntu w'imbere. Tugomba gufata ibyo kurya kubw'ibyo, uko buri wese abishoboye. None, ibyo byo kurya by'umuntu w'imbere ni ibihe? Si amasengesho, ahubwo ni Ijambo ry'Imana; kandi aha na none, si ugupfa gusoma Ijambo ry'Imana, kugira ngo rinyure mu mutima wacu, nk'uko amazi anyura mu mpombo, ahubwo ni ukureba ibyo dusoma tukabisuzuma, tukabishyira mu bikorwa mu mitima yacu. Iyo dusenga, tuvugana n'Imana. None, amasengesho, kugira ngo akomezwe igihe kirekire mu buryo budasanzwe, asaba, muri rusange, imbaraga cyangwa kwifuza ikigero cy’ubushake bw’Imana, kandi igihe ibi byo gukoresha umutima bishoboka ni igihe umuntu wacu w'imbere yagaburiwe kubwo gutekereza ku Ijambo ry'Imana, aho Imana ivugana na twe, ikadutera inkunga, ikadukomeza, ikatwigisha, ikaducisha bugufi, ikaducyaha. Tugomba rero gutekereza ku Ijambo ry'Imana mu buryo bw'ingirakamaro, hamwe n'imigisha y'Imana, nubwo turi abanya-ntege-nke mu by'Umwuka; oya, iyo turi abanya-ntege-nke, ni bwo turushaho gukenera gutekereza ku Ijambo ry'Imana ngo rikomeze umuntu wacu w'imbere. Bityo hari bike cyane byo gutinya ibyo biva mu ntekerezo hirya no hino ugereranije no gusenga tutabanje gutekereza ku Ijambo ry'Imana. Nsimbaraye cyane kuri iki kintu kubera inyungu mu by'Umwuka no kumarwa inyota nkuramo, kandi mu rukundo nsaba bagenzi banjye b'abizera ku gusuzuma iki kintu. Kubw'imigisha y'Imana, mpamya ko iki kintu giturukwaho n'ubufasha n'imbaraga mfite biva ku Mana bwo kugira amahoro mu bihe bikomeye, by'uburyo butandukanye, ntigeze ngira mbere; kandi kuba maze imyaka irenga 14 ngerageza ubwo buryo, nshobora rwose, mu gutinya Imana, kubibakundisha. Ibyongeye kuri ibi, nkunda gusoma, nyuma yo gusengera hamwe n'umuryango, ibice binini byo mu Ijambo ry'Imana, iyo nkomeje akamenyero kanjye ko gusoma iteka mu Byanditswe Byera, rimwe na rimwe mu Isezerano Rishya, kandi rimwe na rimwe mu Rya Kera, kandi mu imyaka 26 nabonye ko bizana imigisha. Mfata icyo gihe, cyangwa ikindi gihe cy'umunsi, igihe cyihariye kurushaho cyo gusenga.
Mbega ukuntu bitandukanye, iyo umutima umazwe inyota kandi ugashimishwa kare mu gitondo, ku by'uwo uri wo iyo utiteguriye mu by'Umwuka, gukora umurimo w'Imana, ibigeragezo, n'ibishuko by'umunsi umuntu ahura na byo.241
Tariki 19 Gicurasi 1841.
George Muller (1805-1898) yakijijwe avuye mu bugingo bwo gukora ibyo yishakiye mu 1825 igihe yari umunyeshuri mu Budage (Prusse). Mu myaka yakurikiyeho yashinze IKIGO CY'UBUMENYI BW'IBYANDITSWE (SCRIPTURAL KNOWLEDGE INSTITUTION) kandi agira umurimo wo gushinga amazu y'abakene n'imfubyi. Ubugingo bwe bwarangwaga no kwizera Imana kwe mu gutanga ibikenewe muri ubu bugingo ku bo yari atunze benshi. Amasengesho ni yo yari umurongo ubugingo bwe bukurikira, kandi yagize ubugingo bwishingikiriza ku Mana yonyine mu bikorwa ibiva mu bikorwa mu bugingo bwa gikristo.
Ibitabo byo gusoma
241 Taken from a tract published by “The Pilgrim’s Way,” Inc., 115 North 85th Street, Seattle, WA 98103.


text:
Dukwiye kugira ihishurirwa mu nzira ijya mw’ ijuru. Pastor Desire
1Abakorinto 15:3 Muzi ko nabanje kubaha ibyo nanjye nahawe kumenya, yuko Kristo yapfiriye ibyaha byacu nk’ uko byari byaranditswe.
Abantu bakeneye ihishurirwa mu nzira ijya mw’ ijuru kuko ibi Paulo yigisha yahamije ko atabyigishijwe n’ umuntu ahubwo yabihishuriwe biva mw’ ijuru. Iyo urebye , ubona ko yatangiye bimukomereye avuga ati nshaka gukora icyiza ikibi nanga kikaba aricyo nkora kugeza ubwo avuga ngo mbonye ishyano umubiri untera gukora ibyaha nzawukizwa n’iki? Aza guhishurirwa ko Imana izamukiza muri Kristo Yesu (Abaroma 7); ageze mubice 8:1 ahishurirwa ko abari mu Kristo Yesu nta teka bazacirwaho.
-Abantu bakeneye ihishurirwa mu mwuka no mu buzima busanzwe. Umuntu ufite ihishurirwa mu mwuka aba atera intambwe mu guhinduka kuri kamere. Ikindi mu buzima busanzwe Imana itubikiye imigisha myinshi nuko habuze ihishurirwa. Imana iguhishuriye icyo wakora wasanga ugize umugisha mu buryo butangaje. Ingagi ihishuriwe agaciro ifite mu Rwanda ntiyakongera kwicwa n’ imbeho mu birunga, yahita iza muri SERENA HOTEL Leta ikishyura. Ariko kuko itagira ihishurirwa irya ibyatsi ikanyurwa, ikaba mu mbeho ntakibazo kandi yinjiriza igihugu cyane. Ni kimwe n’ umukristo atagira ihishurirwa aba mu gakiza katamunejeje kuko atazi n’ agaciro afite muri Kristo Yesu, satani akagukandamiza uri umwana w’ Imana akakwihebesha kugeza igihe wumva gupfa bikurutira kubaho.
-Yesu yaravuze ngo: Ntawuzi Data keretse uzi umwana, kandi ntawuzi umwana keretse uwo Data ashatse kumuhishurira. Ndi wowe nasaba Imana mbere y’ ibindi byose guhishurirwa Kristo kuko umunsi wamumenye uzasanga arimo byose Yohana 1:16 ibimwuzuye nibyo twahaweho n’ ubuntu bukurikira ubundi, kandi muri we niho ubutunzi bwose bwahishwe.
-Ushobora kumara imyaka myinshi mu rusengero utaramenya Kristo. Umuririmbyi yaravuze ati n’ utumbira Yesu uzasa nawe, bose bazamenya ko ubana nawe bareke ubugome bitabe Yesu.
-Aho ihishurirwa ritari abantu baba ibyigenge ( bararimbuka) ex: Abantu bakoze amakosa mu butayu Imana ibateza inzoka zirabarya. Mose atakira Imana ngo ibakize. Imana ibwira Mose ngo acurishe inzoka mu muringa ayimanike ku giti imubwira ko umuntu wese uri buyirebe ari bukire ubusabwe bw’ inzoka. Abantu badafite ihishurirwa baranga bahitamo kwicwa n’ ubusabwe .
Ese murumva kureba ku giti byari ibintu bifata amasaha angahe ?Ariko banze kuyireba kuko nta gakiza bayibonagamo. Ni Kimwe n’ igihe cyacu umusalaba umaze imyaka hafi 100 mu Rwanda ariko ibyaha biracyari kwica abantu, abana baracyafatwa ku ngufu, abagabo baracyahohotera abagore babo, abantu baracasambana, abantu baracari abasinzi kandi Kristo yaraje, haracyariho abantu bigomeka, kandi umwami w’ ukwigomeka ni satani niwe yabitangiye mw’ ijuru. Turacyafite abantu bakijya kubapfumu bumva ko ariho hari amahoro yabo, ariko nta rindi zina twahawe munsi y’ ijuru ryo gukirizwamo Atari irya Kristo Yesu.
-Kuki Kristo yapfiriye ibyaha byacu? N’uko icyaha cyatsinze abantu bose kuva kuri Adamu ntawundi yari yatsinda icyaha uretse Yesu mwana w’ Imana kuko atigeze akora ibyaha. Akira Yesu agukize ibyaha ibindi bizaza kuko muri Kristo Yesu ibyiza byose niho biri ariko akunda umutima wawe kuruta ibindi, arashaka kubanza kukubabarira ibyaha kandi yishimiye no kuguha indi migisha nubu niwe akugejeje aho ugeze.
Paulo ati ndasenga kugira ngo amaso y’ Umwuka abone uko ahweza mumenye ibyo mwiringizwa n’ Imana yabahamagaye. Iyo ukozwe ku Maso ubona Imana mu rundi rwego Abafiripi 3:7-14 saba Imana guhumuka uhishurirwe Ibyahishuwe 3:18b haravuga ngo: Ungureho umuti wo gusiga ku Maso ubone guhumuka. Imana iguhe ihishurirwa mu mwuka no mu buzima bwawe bwa buri munsi umenye uko ubwitwaramo uzaba umutsinzi no kurushaho amen.
Pastor Desire Habyarimana


text:
Yesu aramutse aje mu itorero ryawe yagushima, cyangwa yakugaya?
Yesu aramutse aje mu itorero ryawe uyu munsi, urumva yavuga iki? Mbese yagushima, cyangwa kukugaya? Mu by’ukuri, hari ibyo yagushima ariko hari n’ibyo yakugaya. Ibyo ni na byo yakoreye amatorero 7 yo mu Aziya.
Yesu abonekera intumwa Yohana ku kirwa cy’i Patimo, yamuhaye amagambo yo kwigisha no guhugura amatorero 7 yo mu Aziya. Buri torero muri ayo 7 yo mu mijyi 7 yo mu Aziya nto (Asia Minor) yahawe urwandiko ruvuye kuri Kristo, kandi urwo rwandiko rwari rukubiyemo ibyo Kristo ashima n’ibyo agaya itorero runaka.
Tekereza umubyeyo aramutse yandikiye abana 7 amabaruwa 7 atandukanye! Buri baruwa yaba ikubiyemo ibireba umwana wandikiwe. Uko ni ko Yesu yakundaga buri torero muri ariya 7, kuko ari yo yapfiriye. Kandi buri torero ryashakaga kumva amagambo y’Umwami “uhumuriza abababaye”, akanatera ubwoba “abihesha amahoro”.
Ibi ni ukuvuga ko abarenganywaga cyane Kristo yabahumurije, ariko abakoraga ibyaha akabacyaha. Uko rero ni ko urukundo rukora mu muryango no mu itorero ry’Imana, kandi nta we urusha Yesu gukunda abantu be.
Izi nzandiko 7 zifite umumaro ukomeye ku matorero ya none. Inyigisho n’imyitwarire byarangaga ayo matorero yo mu kinyejana cya mbere bikomeje kugaragara no mu matorero y’iki gihe mu buryo bumwe cyangwa ubundi. Umutima wa muntu ukomeje kuba wa wundi, n’ibigeragezo Abakristo Babura na byo ntibyahindutse. N’ubwo ibiba mu kinyejana biba bitandukanye, ariko intambara zo mu mwuka zifitanye isano.
Ni cyo gituma dushobora kwigereranyaho izi nzandiko 7 igihe cyose Abakristo bateranye bumva ijambo ry’Imana n’indi migenzo ibera mu itorero.
Itorero ry’ukuri rya Kristo ryabayeho kuva igihe Yesu yahamagariye abigishwa ngo bamukurikire, kandi imiburo dusanga muri izi nzandiko 7 yakomeje kuyobora amatorero atabarika n’Abakristo batubanjiriye, ibahanira gukiranuka.
Amatorero amwe y’iki gihe ameze nk’itorero dusanga mu rwandiko rwa mbere. Ku ikubitiro, iri torero ryo mu Efeso ryashimwaga na Yesu Krisro. “Uzi kwihangana kandi warenganirijwe izina ryanjye ntiwacogora” Ibyah. 2:3. Nyamara yaranarigaye “Ariko rero mfite icyo nkugaya, ni uko waretse urukundo rwawe rwa mbere” Ibyah. 2:4.
Umuburo wa Kristo ku Befeso ni uyu ngo “NI UKO IBUKA AHO WAVUYE UKAGWA WIHANE, UKORE IMIRIMO NK’IYA MBERE KUKO NUTABIKORA NZAZA AHO URI, NKURE IGITEREKO CY’ITABAZA CYAWE AHACYO NUTIHANA” Ibyah. 2:5.
Twisuzume, tumenye ibyo Kristo atugaya. Ni we mutwe w’itorero, kandi azagaruka. Bizaba ari igihe bitagishoboka kwihana.
Imana ibashoboze.
Dan Delzell, CP


text:
Albert NIYONSABA agiye gutangiza igikorwa cyo gufasha abarwayi abinyujije mu bitaramo bihimbaza Imana!
Umuhanzi Albert Niyonsaba aratangaza ko afite gahunda myinshi harimo izibanda ku bikorwa by’urukundo no gufasha abababaye, mu rwego rwo gukoresha impano ye ngo igirire benshi umumaro.
Tuganira, Albert yadutangarije izo gahunda muri aya magambo ati “Ni koko hari icyo numva Imana yanshyize ku mutima! Ngiye gutangiza gahunda yo gufasha abarwayi barwariye mu bitaro binyuranye binyuze mu bitaramo (concerts) ngiye kujya ntegura nise “SAMARITAN GOSPEL CONCERT”.
Igitaramo cya mbere cya SAMARITAN GOSPEL CONCERT kizatangira ku wa 11/05/2014, kibere ku rusengero rwa ADEPR Nyarugenge aho azaba ashyigikiwe n’abandi bantu bakunda gukora ibikorwa byo gufasha abarwayi nka Groupe yitwa ABACUNGUWE ibarizwa aho i Nyarugenge, hakazajya hacamo amezi abiri kigakorerwa n’ahandi bityo bityo.
Twabajije uyu muhanzi impamvu yamuteye gutekereza abarwayi bari mu bitaro, adutangariza ko ajya agerayo kenshi agasanga ibibazo bitandukanye abarwayi bafite haba abadafite kirwaza, abadafite ubushobozi bwo kugura imiti, ari abavuwe bagakira ariko bakabura ubushobozi bwo kwishyura ibitaro ngo babone gutaha, ababuze ababagemurira kandi kurwara ugafata imiti ariko ukabura ibyo kurya ko ari ikibazo ku murwayi, n’ibindi.
Iyi gahunda mu by’ukuri bigaragara ko ari iyerekwa ryiza uyu muhanzi yagize, kandi nta we utarishyigikira cyane ko ibikorwa nk’ibi ari inshingano ikomeye n’ijambo ry’Imana ubwaryo ridutegeka, bikaba bizatangira kwigisha no kongera kwibutsa benshi igikorwa cyiza cyo kwita ku barwayi.
Albert Niyonsaba yarangije icyiciro cya kabiri cya Kaminuza muri Kaminuza y’u Rwanda, mu ishami ry’ubuganga. Ubusanzwe akora umurimo wo kuvura akoresheje imiti y’ikizungu (pharmacy).
Janvier Kwizera